text:
Bitungura benshi kumva ko umubyeyi wubashwe asambana n’ umukozi we cyangwa umushoferi nyamara afite umugabo mwiza umukunda
Umugabo w’ umunyarwanda tutari butangaze amazina yatubwiye ko byamubayeho. Uyu mugabo uri mu kigero cy’ imyaka 50 ngo muri Nyakanga 2017 nibwo yamenye ko umugore we amuca inyuma akaryamana n’ umushoferi we.
Akibimenya yirinze guhita amugaragariza uburakari, dore nubwo umugore we yamucaga inyuma yakomeje kumwubaha nk’ umugabo we akamwitaho nk’ uko bisanzwe.
Yakomeje kumuneka amenya ko afite inzu yakodesheje ahuriramo n’ uyu mushoferi bagakorerayo ayo mabi barangiza umushoferi akamucyura bagataha. Uretse icyo kandi ngo inshuro nyinshi uwo mugore yabaga arimo kwiganirira n’ umushoferi we ibiganiro basanzwe kuri terefone baterana ububyara, umwe abarira undi inkuru umugabo ntabyiteho.
Yatubwiye ko nyuma y’ amezi atanu abimenye yagushije neza umugore bagahuza urugwiro ntibyari bisanzwe mu mubano wabo yarangiza akamwereka ko afite yose y’ uko amuca inyuma anamugaragariza ibimenyetso amubaza ikibitera.
Ngo umugore yaguye mu kantu nyuma yo kumva ko umugabo we amaze amezi atanu abizi ko amuca inyuma nyamara akaba ataramugaragarije umunabi. Ibi ngo byatumye umugore yiyemeza kubwiza umugabo we ukuri, amubwira ko impamvu aryamana n’ umushoferi akaba ari nawe akunda kuvugisha inshuro nyinshi kuri terefone ariko iyo ahamagaye umugabo we amubwira nabi ‘ngo aramutesha umutwe kandi yibereye mu kazi, nyamara umushoferi we baganira bacishije make akamubarira inkuru akanamutera urwenya. Uyu mugore yeruriye umugabo we ko nubwo amuca inyuma atamwanga ahubwo aba ashaka uwamufasha ku ruhuka igikabwe n’ igitsure umugabo amushyiraho iyo ashatse ko baganira. ’
Umugore yongeyeho ko impamvu aryamana n’ umushoferi ari uko baba baganiriye bagahuza urugwiro, bigatuma umwe yisanzura kuwundi kugeza ubwo basambanye.
Uyu mugabo yakomeje atubwira ko nawe yasubije inyuma amaso agasanga koko ibyo umugore amuvuzeho abigira. Ngo kuva uwo munsi umugabo yiyemeje kujya afata umwanya akaganiriza umugore we neza nk’ abantu bakundana. Umugore nawe areka kongera guca inyuma uwo bashakanye. Umugabo ati “Rwose ubu butabanye neza ntabwo ankica inyuma. Inama nagira abagabo ni ukumenya ko abagore bashimishwa no guteteshwa bakabibakorera”
Ushobora kuba utekereza ko impamvu nyamukuru ituma abakozi basambana na nyirabuja ari uko baba batabonye ibyinshimo bihagize mu buriri kuko umugabo adashoboye. Abahanga mu bijyanye n’ imibonano mpuzabitsina ‘sexologue’ bavuga ko ibyishimo byo mu gitanda bituruka ku kuntu umugabo n’ umugore babanje kuguyaguyana n’ uburyo umwe yirekuriye mugenzi we.
Nsanzimana Ernest ni Umwanditsi w’Ikinyamakuru Umuryango. Afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Ibyabagabo se wabivamo.Ni nk uwanjye umaze icyumweru yirakaje yaratumbye wagirango niirindazi rikiva mumavuta ako kanya.Iyo bagiye gutangira ingeso mbi ni uko bigira.Burya umuntu iyo agukunda urabibona niyo mugiranye ikibazo mubabarirana vuba.Nawe se witwa ngo uraranye na muntu gikoko.
Bajye birakaza agaciro kumuntu ukamenya atakiriho cg mutakiri kumwe
Ibyo nibyo pe. Abagabo beshi bakunda kuvuga nabi bagakankamira abagore ngaho ari abana, bigatuma no mu buriri bitagenda neza kuberayuko aba yatangiye akubwirana urujwi runini rwo gukangana. Bigatuma rero abagore beshi bajya kwishakira uwabaha care
Byose ni umurengwe. Ntekereza ko uwo mugore yaraye ubusa atatekereza kwijandika muri ayo manjwe.
Ibyo iyi nkuru ibyo ivuga ni ukuri
Eeeee bira tangaje pe
Ni byo, uretse ko ntawabishyigikira gusa igisenya urugo.kiba gito cyane kandi kikazana amakosa amena umutima.ubuzima bwose.indi caisse umugabo yari abyaranye n umugore 5 nta kazi akabonye arasirimuka umugabo asudira yaza ati urasa ute, akabwira umugabo ko atajyanye n igihe hari aba type bazi gutanga care akamubwira n amazina yabo, bukeye umugobo we aramusohokana ngo baganire amubaze icyo yakora ari umwaka wose, kanaka na kanaka baranyemeza, ariko iri joro ndapfa kukwemerera, bageze mu rugo umugire yambara ipantaro na ceinture ati .ntunkoraho, umugabo ananirwa gusinzira abinye asinziriye yinaga ku mukozi, mu gitondo ati wankoresheje amahano byanze mfata umukozi!!!!!!yewe izi ngero ni nyinshi.ariko icyabuze ni ikiganiro.ubu umugore arasaba imbabazi umugabo ati dutane ninshaka nzasigarane imashini wanyishe nkanuye.urugo ni uburiri ibindi byose biza nyuma


c: text/html

text:
HYPERLINK « http://www.leprophete.fr/2011/12/22/rwanda-kagame-nta-kindi-arota-kitari-ukwica-umusubizo-no-kurimbura-imbaga-tewojeni-rudasingwa/ » HYPERLINK « http://www.leprophete.fr/2011/12/22/rwanda-kagame-nta-kindi-arota-kitari-ukwica-umusubizo-no-kurimbura-imbaga-tewojeni-rudasingwa/ »
Ngo ubwonko bwa Kagame nta kindi butekereza kitari ukwica !
U RWANDA NI IGIHUGU CYABUZE UMUPEREZIDA
Hari mu ihuriro ngarukamwaka, ryiswe mu buryo bwo gushinyagura ngo ni “Inama y’Umushyikirano”.
Nyamara, uretse kuba atari inama nyunguranabitekerezo nta n’ubwo ari inama y’umushyikirano. Pahulo KAGAME na FPR ye, nyamuke muri politiki no mu byerekeye amoko y’abanyarwanda, yakoresheje iryo huriro yibasira Abanyarwanda batavuga rumwe n’Agatsiko k’Abidishyi be, ndetse yadukira n’abanyamahanga bakomeje gutera hejuru bagaragaza ikibazo gikomeye cy’ihonyorwa ry’uburenganzira bwa kiremwa muntu ribera mu Rwanda muri iki gihe, ndetse n’ikibazo cy’imiyoborere mibi ya leta iriho ubu.
Ijambo rya Kagame ryibasiye abanyamahanga, cyane cyane Ububiligi na Leta zunze ubumwe za Amerika, ambasaderi w’icyo gihumu muri Loni, Suzan Rice akaba yarabwiye leta y’u Rwanda ku mugaragaro ko nta demokarasi iri mu Rwanda, ko abaturage bakomeje kwimwa urwinyagamburiro bakaba bari ku ngoyi ikabije, ko ntakwishyira ukizana guhari, ko itangazamakuru ryanizwe, ndetse ko uburenganzira bw’ibanze bwa muntu bukabije guhonyorwa.
Kuri lisiti y’abo Kagame yita abanzi be nk’uko bisanzwe, hariho: abanyamakuru kimwe n’abaharanira uburenganzira bwa kiremwamuntu. Nanone ariko, biragaragara ko ukunenga kwakozwe na ambassaderi Rice ariko kwatumye Kagame atontoma akagera n’aho atuka Abanyamerika ngo ni : abanyamatiriganya, ibigoryi, abanyamashyengo, ababeshyi, abagira indimi ebyiri, ba masquaraders, n’ibindi…
Gusesengura Ijambo rya Kagame ntibyoroshye. Mu gihe cyashize, ntako ntagize ngo nigishe Perezida Kagame uko bategura disikuru n’uko bayivuga mu buryo bukwiye. Byabaye nko guta igihe kuko niboneye ukuntu Kagame ari umunyeshuri w’injiji cyane, ndetse n’abafite ubuhanga buruta ubwanjye mu byerekeye kwigisha ni ko bamubona!
Mu mpera z’icyi cyumweru nasuye inshuti yanjye, nuko undi muntu twari kumwe ampatira gutega amatwi ijambo Kagame aherutse kuvuga atangiza inama ya 9 y’Umushyikirano. Nabanje kubyangira kubera ko mu by’ukuri nari nariyemeje kutazongera kumva cyangwa gusoma ingirwadisikuru za Kagame.
Iyo avuga, Kagame ntazuyaza kungikanya ibinyoma. Nta gaciro na gato ajya aha Abanyarwanda bamwumva. Mu bibazo u Rwanda rufite, ibyinshi ni we ubitera, ibindi ni we urushaho kubikomeza, ibindi nta bwenge buhagije afite bwo kubikemura.
Kubera ko iyo nshuti yanjye yari indembeje, nageze ubwo nemera kwigora ntega amatwi iryo jambo rya Kagame ryamaze iminota irenga 30 yose, ariko ryatumye numva neza ko u Rwanda rwahindutse nk’ igihugu kitagira umuperezida.
Icyambere kigaragara ni uko nta gitekerezo kizima Kagame yigirira. Mu kumutega amatwi nageze aho nibwira ko uwo ndikumva avuga ari Idi Amin wazutse! Agira atya akibaza impamvu Abanyarwanda babaye ibiragi, niba babiterwa n’uko ntacyo bafite bavuga, cyangwa niba hari umuntu ubapfuka umunwa. Yarangiza, agasimbuka akajya ku mwami Mutara Rudahigwa. Akabivaho akajya ku bihugu by’ Afurika, n’uburyo bitunzwe no gusabiriza, agakomeza atyo avangavanga ibintu.
Abahanga mu byerekeye indwara zo mu mutwe babyita « kujabuka kw’ibitekerezo », bakagaragaza ko abanduye bene iyo ndwara ari abantu barangwa no kwiyemera no kwishongora birenze urugero, bakumva baruta abandi bantu bose (surestimation) ndetse bagahora basohoye imikaka kuko baba bibwira ko abantu bose babarwanya, bakarangwa kandi n’ibitekerezo bidafite umutwe n’ikibuno.
Icyakabiri, Kagame ni umunyakinyoma wo mu rwego rwo hejuru. Yaciye intege(decevoir) abantu benshi, yabeshye benshi n’ubu kandi akibeshya. Agerageza kwigarurira abantu ashyira imbere iturufu rya jenoside yatsembye Abatutsi, uruhare abantu nka Bagosora bayigizemo, n’uko umuryango mpuzamahanga utashoboye gutabara Abanyarwanda. Asa n’uwirengagiza ko uwo muryango mpuzamahanga arimo atuka (cyane cyane USA na UK) wakomeje kumukingira ikibaba ku byaha by’ubwicanyi aregwa, ibyaha byibasiye inyoko muntu (nk’uko bigaragazwa na Mapping report), ibyaha by’iterabwoba ( igihe yahanuraga indege ya perezida Habyarmana). Mu yandi magambo, Kagame ubu yakagombye kuba ari muri gereza, iruhande rwa Bagosora.
Mu ijambo rye, Kagame yongeye kandi kwadukana ibyo kugerageza gutera ubwoba umuryango mpuzamahanga, kuko abona neza ko muri iki gihe benshi bahagurukiye gushyira ibikorwa bye bibi ku kabona bose.
Icya gatatu, uburyo ahitamo bwo gukanga abo ashaka gucecekesha nta bundi butari ukubatuka ! Twese tuzi neza uko bitugendera cyangwa uko bigenda ku bana bato iyo umuntu afatiwe mu cyuho. Kuri Kagame we ntibisanzwe.
Abanyarwanda n’abanyamahanga bagomba kumva neza ni uko mu by’ukuri ubwonko bwa Kagame bukora nk’ ubw’umwicanyi wabigize umwuga(serial killer), akaba n’inzobere mu byerekeye kurimbura imbaga. Ni ko ateye, ntihakagire uwongera kwibeshya ngo arashaka kubana na we nk’uko wabana n’umuntu usanzwe, ufite ubwenge bukora neza.
Nta magambo mazima akigirira muri we. Ikibabaje, akaba ari uko Agatsiko kamukikije kagumya kumushyigikira, bikaba byarabaye nka bya bindi by’umugani w’Abidishyi. Kagame ameze nk’umushoferi utwaye ikimodoka kiruka cyane birenze igipimo, kandi akiruka agana mu cyerekezo izindi modoka ziturukamo (à contre-sens), kandi amategeko y’umuhanda abibuza . Ikimodoka atwaye gifite umuvuduko nk’uwimodoka yacitse feri. N’ubwo abagenzi gitwaye (abaturage bagizwe imbohe), bamazwe n’ ubwoba barihangana bagakomeza kumusekera no kumuha amashyi. Abandi bashoferi bafite ubwoba, baribaza ibigiye kuba byabayobeye, mu gihe polisi yo ihangayikishijwe no kubona uburyo bwo gufata uwo mushoferi w’umusazi wenda kumara abantu. Naho uwo musazi w’umushoferi (Kagame) utwaye cya Bisi cyitwa Rwanda, arifashisha indangururamajwi ziri kuri icyo kibisi, akabaza mu gasuzuguro kenshi , ati: “wewe ni nani?’ wowe uri iki?
Mu mateka, ndetse no mu bihe bishya turimo, abayobozi nyabo b’ibihugu bagira inshingano eshatu.
Iyo bavutse cyangwa bakanyura mu bihe bikomeye, bafasha abenegihugu babo gutsinda ubwoba. Ibyo babigeraho bagerageza gufasha abantu gusohoka mucyo nakwita ukwinezeza kudafashije ariko bakabikora banizeye ko batahitanwa n’ubwoba.
Inshingano ya kabiri y’umuperezida nyawe ni uguhumuriza abanyagihugu be bose atavanguye. Iyo uko guhumurizwa kutabayeho, iyo perezida ari umuntu udashoboye kureba kure, abenegihugu bapfa bahagaze.
Icyanyuma, kandi cy’ingenzi cyane, umuperezida nyamuperezida agomba kuba afite umutima wakira byose, kugira ngo abashe kwakira abaturage be aho bafite imbaraga nkeya, naho bafite imbaraga nyinshi.
Ibi byose biranga umuperezida nyamuperezida ntabyo Paul Kagame yigirira. Abanyarwanda bose yabahinduye ibikange bitakigira umutima mu gitereko, abaturanyi b’u Rwanda ndetse n’umuryango mpuzamahanga barumiwe. Ni umubisha mubisi, ushimishwa no kwica no gucamo Abanyarwanda ibice. Arangiza disikuru ye, Kagame yavuze ko Atari umuntu uvangavanga ibitekerezo: yagize ati ‘ibyo ureba nibyo uba ufite’. Muri make, yarimo atubwira ati: “ mwapfa nabi, mwahangayikishwa no kutizera ejo hazaza ,mwagwa muri gereza cyangwa mu buhungiro, ibyo byose ntacyo bimbwiye…. Muri bantu ki mwebwe ? “
Bismark, uyu wayobozaga Leta y’Ubudage “inkoni y’icyuma” yabaye ikirangirire kubera ijambo ryiza yavuze ngo Iyo uri umuyobozi w’igihuguugomba kumvira Imana ndetse ukagerageza kugera intamwe zawe mu zayo , mu nzira nziza.
Kagame we, ntashaka kumvira Imana na busa, ntashaka no kugendana nayo, habe no gutera intambwe kibura imwe cyerecyezo kizima kigana Imana.
None se ubu ko Kagame yarangije kwikoma Abanyarwanda, akarwanya abanyamahanga, agashyamirana n’Imana , ni nde uzamucira akari urutega ?Iyi disikuru ye isa n’iya nyuma, amateka azayiha umwanya mu ma disikuruye ye yarushije andi kuba mabi. Iyi disikuru ni ikimenyetso simusiga cy’uko ingoma ye icyuye igihe.
Tewojeni Rudasingwa.
Byahinduwe nubwanditsi bwa http://www.Leprophete.fr
KAHAYOLE KA MURALI (samedi, 24 décembre 2011 10:22)
MWABIMENYE ?? URUZINDUKO RWA KAGAME IKAMPALA RUMEZE NKURWA HABYALIMANA RWIGITARAGANYA ARUSHA !!!KAGAME NTAZAGARUKA IRWANDA UKUNDI !!!MESE IGIHUGU YAGISIGIYE NDE !!!ARAMUTSE AGARUTSE URWANDA NTANGABO RWABA RUFITE !!!MUSEVENI AMEMUSHIKAMATEKA !!! NTAGO AZI MUSEVENI !!!AZAMUSUBILIRAMO KO ATALI BOY !!! KANDI BURYA KOKO NTAGO IMANA ITURANA NA SHITANI , NTAKUNTU IMANA YAKWEMERA KO SEKIBI YABA ILI MURWANDA KULI NOHELI , ,,, NONE KUBERA UBWOBA NGO KULI NOHELI MURWANDA HOSE NUMUKWABO NA CURFEW !!!!!!!!!!
yayayaya!!!!!!!!!!!!!! (samedi, 24 décembre 2011 09:46)
uzikoko ko ururubuga ari inama y’umushyikirano idafifitse!!!

robotstxt: allowed

filter: keep


text:
Kuri uyu wa mbere w’Icyumweru cya 12 mu Byumweru Bisanzwa by’umwaka wa Liturujiya A, Ijambo ry’Imana twazirikanye riradusaba kwitandukanya n’ikibi kandi tukirinda gucira abandi urubanza, ahubwo tugaharanira kwitokora ikibi.
1. Kureka ingeso mbi no gukurikiza Amategeko y’Imana: Mu Isomo rya mbere ryo mu Gitabo cya 2 cy’Abami, twabonye uburyo umuryango wa Isiraheli wikururiye ibyago, byo kujya mu ntambara z’urudaca, kubera kwitandukanya n’Imana, bakiyegurira ibigirwamana: “Ibyo byago byatewe n’uko abayisiraheli bacumuye kuri Uhoraho Imana yabo (…); biterwa kandi n’uko biyeguriye izindi mana” (2 Bami 17, 7).
Imana yari yarabihanangirije, ibigirishije abahanuzi n’abandi bashishozi, igira iti: “Nimureke ingeso mbi zanyu, mwubahirize amategeko n’amabwiriza yanjye nahaye abasokuruza banyu, namwe nkayabagezaho mbivugishije abagaragu banjye b’abahanuzi”. Kubera ko banze kumvira Uhoraho, bakanangira umutima, bakirengagiza amategeko y’Uhoraho n’Isezerano yari yaragiranye n’abasokuruza babo, bikururiye amakuba, bituma Uhoraho abarakarira.
Ubu rero ni twebwe Nyagasani yibutsa Isezerano rye n’amategeko ye: Nyagasani aradusaba kutitandukanya na We, kureka ingeso mbi zitujyana kure Ye, tukubahiriza amategeko ye n’amabwiriza ye, ngo ejo natwe tutazikururira amakuba. Nyagasani adusaba gukomera ku masezerano twagiranye na We muri Batisimu: Kwanga icyaha, gukurikira Yezu Kristu no kumwamamaza.
2. Kudacira abandi urubanza kuko natwe tutari “miseke igoroye”: Mu Ivanjili Ntagatifu Yezu Kristu ati: “Mwica urubanza namwe mutazarucirwa, kuko uko muzaba mwaziciye ni ko muzazicirwa, igipimisho muzageresha, ni cyo namwe muzagererwamo. ” (Mt 7, 1-2). Imanza ducira abandi ziba zirimo kwikunda no kubera. Imana ni Yo yonyine izi imitima yacu. Kudacira abandi urubanza, bituma natwe tubasha kwishyira mu mwanya wabo, tukareba uko natwe twabyifatamo turamutse ari twe turi mu mwanya wabo. Ibyo rero bidusaba kwikebuka no kwisukura kugira ngo tubashe kunogera Imana. Imana ni Yo mucamanza w’ukuri, kuko imanza zayo zitabera, kandi zuje ubutungane, impuhwe n’urukundo.
3. Kwitokora no kwitandukanya n’icyaha: Yezu kristu ati: “Kuki ubona akatsi kari mu jisho ry’umuvandimwe wawe, ariko umugogo uri mu
jisho ryawe ntuwubone? Ubwo se wabwira ute uwo muva inda imwe uti ‘Reka ngutokore akatsi kakuri mu jisho’, kandi utareba umugogo uri mu ryawe?Wa ndyarya we, banza ukuremo umugogo uri mu jisho ryawe, hanyuma uzabone neza, ushobore gutokora akatsi ko mu jisho ry’uwo muva inda imwe.” (Mt 7, 3-5).
Icyaha kiradutokokoza, gitokoza umutima wacu, kandi amaherezo kikaba cyakwangiza n’ubuzima bwacu. Yezu Kristu akoresheje iki kigereranyo cy’uburyo ijisho ryacu ritokozwa, arashaka kutwereka ko dusabwa kwitandukanya n’ikibi, kandi tukabikora nta buryarya. Gusukura imitima yacu ni byo bituma tubasha kubona urumuri rwatuma tumurikira n’abandi, kuko ntawe utanga icyo adafite.
Dusabe Nyagasani aduhe kwanga ikibi, kwitandukanya nacyo no kurebana impuhwe bagenzi bacu, twirinda kubacira urubanza.
Padiri Dieudonné UWAMAHORO, Paruwasi ya Zaza


text:
Biyemeje ko Kamena irangira bamaze kwesa umuhigo wa mituweli n’uwa Ejo Heza
Abanyamuryango ba RPF-Inkotanyi bahagarariye abandi mu Murenge wa Huye mu Karere ka Huye, biyemeje ko ku itariki ya 30 z’uku kwezi kwa Kamena 2022, bazaba baramaze kwesa umuhigo wa mituweli n’uwa Ejo Heza.
Uyu mugambi bawufatiye mu nama bagize ku Cyumweru tariki ya 12 Kamena 2022, bagamije kureba aho bageze mu guharanira ubuzima bwiza bw’abo bahagarariye, no kugira ngo barebere hamwe icyakorwa cyisumbuyeho.
Mu biganiro aba banyamuryango bagiranye, basanze harabayeho kudohoka mu bukangurambaga, aho wasangaga abahagarariye abandi nta gifatika bakora, biturutse ahanini ku kuba Covid 19 yari yarahagaritse guteranira hamwe ku bantu benshi.
Icyakora Emmanuel Nshimiyimana uyobora komite ngenzuzi y’Umuryango RPF-Inkotanyi mu Murenge wa Huye, avuga ko ubukangurambaga butari bwarahagaze burundu kuko hari n’inama bakoraga, ariko ubutumwa ntibubashe kugera kuri benshi kuko bwacishwaga mu ikoranabihanga.
Agira ati "Ntiwafata abantu bose mu mudugudu ngo bakurikire inama bifashishije ikoranabihanga, kuko bose nta bumenyi baba babifitemo. Ariko ubungubu icyorezo cyacishije make turahamya ko tugiye kumanuka tukagera ku mudugudu."
Mu Murenge wa Huye bageze kuri 80% besa umuhigo wa Ejo Heza naho mituweli y’uyu mwaka uri kurangira yitabiriwe ku rugero rwa 95%. Abamaze kwishyura amafaranga ya Mituweli y’umwaka utaha bo baracyari bakeya cyane, nyamara biyemeje kwesa uyu muhigo mu minsi 18.
Ange Sebutege, Umuyobozi w’Akarere ka Huye na we wari witabiriye iyi nama, yasabye ko inama z’ubukangurambaga ku rwego rw’umudugudu za buri kwezi zashyirwamo imbaraga, kugira ngo zibutse abari mu nshingano, n’ ibyifuzwa bigerweho byose.
Yunzemo ati "Ubundi abantu bagitangira inshingano babanza guhugurwa, ni uko bagera hagati bakagira intege nkeya. Turongera ariko dutegure amahugurwa ku nshingano bafite, tubasigire n’imfashanygisho."
Osëe Dusengimana uhagarariye RPF mu Murenge wa Huye, avuga ko mu mudugudu ubukangurambaga bagiye kubukora mu masibo, kandi ko yizeye ko bazagera ku ntego yabo kuko hari amafaranga abaturage bagiye begeranya mu bimina. Igisigaye ni ukuyatanga haba muri Mituweli ndetse no muri Ejo Heza.
Abanyamuryango ba RPF bahagarariye abandi kandi, ngo bagiye gukora ku buryo isuku igaragara hose, cyane cyane mu dusantere tw’ubucuruzi, mu rwego rwo kwitegura abashyitsi bazitabira inama ya CHOGM.
Mu bindi bazakora harimo guhuza imbaraga no kwitanga ndetse no kudatezuka mu rwego rwo kugera no ku yindi mihigo y’umuryango, harimo gukemura ibibazo bibangamiye imibereho y’abaturage, gukemura ibibazo by’abaturage, isuku, isukura n’ibindi.


text:
Kubara amabati yububiko
Erekana ubunini bwa tile n'ubwiherero bukenewe
E
- Ubugari bwa tile.
F
- Uburebure bwa tile.
A
- Uburebure bw'ubwiherero.
B
- Ubugari bw'icyumba.
Y
- Uburebure bw'urukuta.
Uhereye ku gice cyurukuta, urashobora gukuramo uduce tutazarangizwa namabati yububiko.
Irashobora kuba umuryango wubwiherero, urukuta inyuma yubwiherero cyangwa ahantu inyuma yubwiherero ubwabwo.
Utu turere twerekanwe ukwa buri rukuta.
Nkigisubizo, porogaramu izabara ubuso nubunini bwa ceramic tile cyangwa feri ya feri.
Ibisubizo byerekanwe kuri buri rukuta ukwayo kandi muri rusange kubwiherero bwose.
Uburebure bwingingo zose kugirango dusuzume ingano ya grout.
Ingano yintebe idafite imitako.
Uburebure bwibibaho byo guswera, urebye ahantu utarangije.
Uruzitiro rw'inkuta.
Igishushanyo Cyuzuye
Igishushanyo, igereranya ryambarwa ryakozwe muburyo bwo kubara, bitandukanye kuri buri rukuta.
Igishushanyo gitangwa kugirango hasuzumwe amashusho yo gushiraho no gukata amabati.
Ibi bizafasha kumenya uburyo bwo kwishyiriraho, ingano yimyanda.
Niba igiciro cya ceramic tile nigiciro cyo kuyishyiraho byerekanwe, gahunda izabara igiciro cyagereranijwe cyo gusana ubwiherero.
Nyamuneka menya ko ari byiza kugura amabati hamwe na margin.
Cyane cyane niba uzagira uruhare mu guhangana nawe wenyine.
Ibicuruzwa mubice bitandukanye birashobora gutandukana gato mubara no muburyo.


text:
Clarisse Karasira yibarutse umuhungu
Umuhanzi w’Umunyarwandakazi, Clarisse Karasira usigaye utuye muri Amerika n’umugabo we Ifashabayo Dejoie, bibarutse umwana w’umuhungu, maze bandika ko bahaye Imana icyubahiro ndetse bashimira abantu babasengeye.
Mu butumwa Clarisse Karasira yanyujije ku rubuga rwe rwa Instagram yagize ati “Impundu impundu babyeyi, Ikoobe Ikoobe Abato. Umukobwa w’Imana n’Igihugu hamwe n’umutware, imfura yo mu batangana baguye umuryango. Imana ishimwe Igikomangoma cyacu kindyamye mu gituza ibicuro byashize. Umutware nanjye duhaye Imana icyubahiro tunabashimira ku masengesho yanyu menshi”.
Muri ubu butumwa bwanditse munsi y’ifoto igaragaza intoki z’umwana n’ibiganza bibiri by’abantu bakuru, yongeyeho ko amazina y’umwana azatangazwa nyuma nk’uko bigenda mu muco Nyarwanda.
Ati “Amazina azatangazwa nyuma y’umuhango wo kurya ubunnyano no kwita izina, nk’uko twabikorewe”.
Clarisse Karasira yarushinze na Ifashabayo Sylvain Dejoie, tariki 01 Gicurasi 2021, umuhango wabereye kuri Christian Life Assembly (CLA), urusengero ruherereye i Nyarutarama mu Mujyi wa Kigali.
Ibitekerezo ( 1 )
tu nagerwa nagahunda namakuru meza mutugezaho ni sosthene from ruhango


text:
Umwe mu bahanzi dukunda. Menya byinshi kuri we.
“Ni Nyampinga” twaganiriye n’umuhanzi Bruce Melody nk’umwe mu bahanzi dukunda nk’uko byagaragajwe n’uburyo mwadusabaga indirimbo ze binyuze ku kohereza ubutumwa kuri 1019. Ubusanzwe yitwa Itahiwacu Bruce, avuka mu muryango w’abana bane. Kuri ubu afite imyaka 23, akaba afite n’umwana 1.
NN: Watubwira igihe watangiriye kuririmba?
Bruce: Nabitangiye kera cyane. Ndi muto naririmbaga muri korari y’abana. Sinjya nibagirwa indirimbo imwe twaririmbaga ngo “Ndi agatama ka Yesu”!
NN: None se byagenze bite kugira ngo utangire kuririmba wenyine?
Bruce: Nge navutse mu rugo twishoboye ariko bigeze aho birahinduka. Gukora umuziki narabikundaga, ndetse naranabikubitiwe kera mu rugo hakimeze neza. Ariko igihe cyo gutinyuka kubijyamo nk’umuhanzi byatewe n’uko nashakaga amafaranga kubera ko mu rugo bitari bikimeze neza nyine.
NN: Umaze gutangira kuririmba se, ni iyihe ndirimbo wavuga ko yatumye umenyekana?
Bruce: Ni “Tubivemo”
NN: Ni iki cyaba cyarakugoye mu kuyimenyekanisha?
Bruce: Ubusanzwe hagora kubona abaguha “promotion” ariko nge ntibyangoye cyane. Abakobwa ni bo bikunda kugora kubera ko bahura na ruswa y’igitsina bakwa n’abagabo bamwe na bamwe.
NN: None se ubwo abakobwa bashaka kuzamuka muri muzika wabagira nama ki?
Bruce: Nababwira gushaka umuntu ubibafashamo. Kandi bashaka kubyikorera, bakamenya ko bazahura na byo bagafata ingamba z’ukuntu bazabyitwaramo hakiri kare.
NN: Ba “Ni Nyampinga” baradutumye ngo tuzakubaze icyo ukunda kurya.
Bruce: Nkunda ibirayi cyane kurusha ibindi byose, uko byaba bitetse kose.
NN: None se uzi kubiteka?
Bruce: Yego. Buriya nta biryo bibaho ntazi guteka! Ku cyumweru uba ari umunsi wange wo guteka, n’iyo naba ndi kumwe na bashiki bange cyangwa n’inshuti yange, ni nge uteka.
NN: Ubwo se uteka ku ki?
Bruce: Nteka ku makara cyangwa kuri “gaz”.
NN: Bruce, iyi nimero ya 13 y’ikinyamakuru Ni Nyampinga izaba ivuga no ku ihohoterwa. Ngaho soza ugira icyo urivugaho nawe.
Bruce: Nge sinshimishwa n’uko habaho ihohoterwa, ariko nshimishwa cyane n’uko bimwe mu bintu mfata nk’ihohoterwa byatangiye gucika. Urugero, nkiri umwana nakuze umukobwa wambaye ipantalo atambuka abantu bakamuvuga, ariko ubu ntibikibaho. Gusa, ntibibujije ko hakiri urugendo rurerure rwo kurica. Turacyabona aho umukobwa atambuka mu isoko abasore atazi bakamusifura cyangwa bakamuhamagara amazina atari aye kandi atamwubahisha. Urumva rero ko urugendo rukiri rurerure. Ubundi twese tugomba gufatanya mu kurirwanya.
NN: Bruce Melody turagushimiye mu izina rya ba “Ni Nyampinga” bose.


text:
Iki gitabo cyashibutse ku makuru Mutangana amaze igihe yegeranya ayakuye mu mabaruwa y’ubutegetsi bw’u Rwanda kuva mu 1960 kugeza 1994, ibyo mu bubiko bw’inyandiko z’amwe mu mashami ya Loni, ibitabo 76 byanditswe n’Abanyarwanda ndetse n’abanyamahanga, raporo n’izindi nyandiko 41, ibinyamakuru 25 n’ubuhamya butandukanye.
Ayo makuru ashimangira ibyo yabonye mu Ukwakira 1990 i Gisenyi ubwo Se umubyara yakorerwaga iyicarubozo azira kwitwa “Inyenzi” “Inkotanyi yiyoberanyije”.
Iki gitabo cy’amapaji asaga 200, Mutangana yacyise “Rwanda: Ukwakira 90, Data muri cya gihugu cy’amata n’ubuki”.
Kirimo icyo abari bafunganywe na Se i Gisenyi bavuze ku bugome bakorewe bari muri gereza burimo kurishwa itaka, gukurwamo amaso no gucibwa amaboko, kwicirwa mu ngo, muri kasho no muri gereza, bashinjwa kuba “Ibyitso by’Inkotanyi”.
Umupadiri wa Diyosezi ya Nyundo wafunganywe na Se wa Mutangana mu 1990, yahambwe ari muzima mu 1994 kuri “Commune Rouge” i Gisenyi. Nawe avugwa muri iki gitabo.
Muri iki gitabo, Mutangana Steven yashyizemo amashusho yahanze, ageraranya nk’imurika rihoraho, aho agaragaza uko u Rwanda rwahuye n’u Burayi buruzaniye icyago cy’ubukoloni, uko ababyeyi be bari mu batotejwe bagahungira kure y’ubutaka bw’u Rwanda ariko mu rugo rwo mu mahanga bakahagira u Rwanda, uko urubyiruko rwatozwaga umuco nyarwanda mu mahanga, iyicarubozo Se yakorewe i Gisenyi mu 1990 n’uko Abatutsi barimburiweho kiliziya hakurya y’aho Sekuru yari atuye mu 1994.
Muri iki gitabo, Mutangana agaragaza uko Sekuru wari utuye i Gitarama yahozwaga ku ngoyi azira gucumbikira abana n’abuzukuru be bavaga mu mahanga; yataha mu Rwanda agasanga yarishwe muri Jenoside yakorewe Abatutsi mu 1994.
Nubwo hari aho uyu mwanditsi agaragaza ibihe by’amateka n’ubuhamya bwe bubabaje, avuga ko icyo agamije ari ugukora ku buryo ibihe bibi u Rwanda rwanyuzemo bitazasubira ukundi, nta nzika, nta nzigo, dore ko n’umubyeyi we agarukaho muri iki gitabo avuga ko yamuraze urukundo.
Mutangana Steven, mu kwandika iki gitabo, yacukumbuye amateka y’u Rwanda n’ay’igisekuru cye guhera mu kinyajana cya 15.
Iki gitabo kirimo ijambo ry’ibanze rya Mutesa Albert, Umunyamabanga Mukuru wa Komisiyo y’u Rwanda ikorana na UNESCO.
Uyu mwanditsi yashimiye inzego n’abantu bamufashije kugera ku isooko y’amakuru bakanamushyigikira mu murimo utari woroshye wo kwandika iki gitabo.


text:
Hazwi nk’I Nyarugenge, I Nyarurembo, mu marembo y’u Rwanda, mu mujyi rwa gati hari ahantu henshi heza; ahantu ho kuruhukira, gusura, gutemberera, gukinira, kwigira, kuganirira n’ibindi.
Ni ahantu umuntu wese akwiriye kumenya, mu gihe uje mu mujyi ufite akanya, ushaka gutembereza umuntu, ushaka ahanu wakwicara ukaba uruhuka, ahantu wahurira n’umuntu mukaba mu ganira, ahantu ushobora no kumenyanira n’abandi.
Ahantu ushobora kugenda n’amaguru, kugenda n’igare cyangwa na moto (ntuzarenze 400!).
Dore ibintu 10 by’ingenzi byo gukora mu mujyi rwagati:
- 1.Gusura Kandt’Museum
Ni ingoro iherereye mu mujyi wa Kigali rwagati, izwi ku izina ryo kwa kandt, yabayemo umudage witwaga Richard Kandt washinze umujyi wa Kigali mu mwaka wa 1908.
Ni ingoro igizwe n’ibyumba bitandukanye bigaragaza amateka y’abanyarwanda mbere y’umwaduko w’abazungu mu Rwanda, mu gihe cy’ubukoroni ndetse n’umwaduko w’abazungu mu Rwanda. Igaragaza amateka y’abadage mu Rwanda, ndetse no mu karere. Igice cyo hanze kigaragaza inzoka zitandukanye harimo; impiri, inshira n’izindi.
Richard Kandts yari umuganga, umushakashatsi, umusirikare, yaje muri afurika aje gushakisha isoko y’uruzi rwa Nili, yayimvumbuye mu mwaka wa 1897.
Iyi ngoro iherereye iruhande rw’icyapa cy’imodoka, zigana I Nyamirambo, ahahoze gereza ya 1930, hirya gato y’amashuri yisumbuye ya Cyahafi.
- 2.Gutemberera mu Imbuga City Walk
Umujyi wa Kigali wakoze Imbuga mu rwego rwo gufasha abanyamujyi ndetse n’abahagenda kubona ahantu ho kwicara, gukinira, kuganirira, kuruhuka, gusomera ibitabo, kubona iterineti y’ubuntu.
Iyi mbuga igizwe n’ubusitani, intebe zo kwicaramo, ahantu ho gutegurira ibirori ndangamuco, kugura ibintu byo kurya no kunywa , ahantu ho kugenda n’amaguru n’igare. Ni ahantu ushobora gutemberera wowe winyine, inshuti, abavandimwe n’umuryango. Abana bafite ahantu bakinira iruhande rwaho.
Iherereye iruhande rw’ibiro by’umujyi wa Kigali ahari hazwi nko muri Car Free Zone.
- 3.Gusura Kigali Conference and Exhibition Village
Ahantu hategurirwa ibitaramo bitandukanye birimo ibiganiro mbonankubone, amahugurwa, ibitaramo bya muzika, impurika ry’ibihangano, ahantu ho gusura ibikorwa bya Made In Rwanda bikorwa n’abantu batandukanye.
Ihererere iruhande rwa Serena Hotel, hazwi nka Camp Kigali.
- 4.Gusura Camp Kigali Belgium Memorial
Urwibutso rw’abasirikari b’ababiligi ruzwi nka Camp Kigali Belgian Memorial ruherereye mu mujyi wa Kigali ahahoze ikigo cya Gisirikare hazwi nka Camp Kigali. Ni urwibutso ruha icyubahiro abasirikare icumi ba baparakomando bari barinze Minisitiri w’Intebe Agathe Uwiringiyimana bishwe tariki ya 7 Mata 1994, ababiligi 12 baguye mu Rwanda harimo abapadiri babiri hamwe n’abatusti bishwe muri jenoside ndetse n’abandi bose bishwe muri za jenoside zabaye hirya no hino ku isi.
Ni urwibutso rugizwe n’igice cyo mu nzu ndetse no hanze; mu gice cyo munzu harimo ibyumba bifite amateka atandukanye; aho bavuga kuri jenoside yakorewe abatutsi muri Mata 1994 mu Rwanda, igihangano cy’umunyabugeni Kasuku kigaragaza uko ibintu byari bimeze mu gihe cya jenoside.
Hari icyumba kinini kirimo urwibutso rw’abasirikare baguye mu Rwanda, kigaragaza icyo jenoside aricyo, kirimo amazina y’abasirikare icumi bahaguye, amabendera y’igihugu cy’u Rwanda n’Ububiligi, urukuta ruriho amasasu yarashwe kuri abo basirikare.
Igice cyo hanze kigizwe n’amabuye icumi yavuye mu Bubiligi, buri buye ririho inyuguti itangira izina rya buri musirikare. Ni amabuye yubatse mu kimenyetso cy’uruziga, gisobanura ubumwe bwabo ba parakomando, arasa yose ku buryo bugaragaza ko urupfu rudatandukanya urwego n’amapeti.
Ihereye iruhande rwa Serena Hotel na Kigali Conference and Exhibition Village kandi kuyisura ni Ubuntu.
- 5.Gusoma ibitabo muri Centre Iriba
Abakunda gusoma, ni byiza kugera kuri centre Iriba, ahantu usanga ibitabo bitandukanye bivuga ku mateka, umuco by’u Rwanda mu ndimi zitandukanye, byanditswe n’abanyarwanda cyangwa abanyamahanga. Ni ahantu hazwi mu kubika amateka, gukora ubushakashatsi kuri genoside zabayeho ku isi, iyica rubuzo ryakorewe ikiremwa muntu.
Kuri Centre Iriba ni ahantu habera ibirori ndangamuco, amampurika atandukanye. Bakora kuva kuwa Mbere-Kuwa Gatanu, haherereye iruhande rwa Norrsken Kigali( Aha hoze Ecole Belge).
- 6.Gutembera ku igare
Mu rwego rwo kugira imijyi ikeye, itangiza ibidukikije, imijyi ishyigirikira iterambere rirambye, imijyi ifasha abayituye kugira ubuzima bwiza, uburyo bwiza bwo gutembera mu mijyi ni ugukoresha igare.
Mu mujyi wa Kigali hari ahantu hatandukanye umuntu ashobora gufata igare akarikoresha mu rugendo rwaho ashaka kujya hose. Amagare kandi afasha mu gukora siporo, umuntu akarambura imitsi.
Gukoresha igare Camp Kigali/Chuk-Kigali City, bisaba gushyira apulikasiyo muri telephone yawe, ukemeza ko ugiye gukoresha igare, ugatanga imyirondoro yawe (Indangamuntu).
- 7.Kuganirira mu Busitani bw’Umujyi (Iruhande rwa AIM Bank)
Ahantu ho kwicara mu busitani bwiza, kwifotoreza amafoto meza, hubatse neza, hatuje, haboneka iterineti y’ubuntu, ahantu ho kuganirira no gusomera ibitabo. Ni ahantu umuntu ajya akitekerezaho, agafata ingamba z’ubuzima, z’akazi n’ibindi.
- 8.Gutemberera muri Norrsken Kigali
Ikigo gishyashya gifasha ba rwiyemezamirimo mu kubona ahantu bakorera, ni ahantu habereye gutemberera, kwifotoreza ndetse ni amahirwe yo kumenyana n’abo ba rwiyemezamirimo baba bahakorera. Ushobora kubona ahantu wanywera ikawa, kwicara mu busitani buhari…
Norrsken Kigali ikorera ahahoze Ecole Belge.
- 9.Gukina Chess muri Kigali Chess Cafe
Namenye uyo mukino mu mwaka wa 2013, ariko waranshimishije cyane, ni umukino w’ubwenge, uhuza abantu bagakina, bakarushanwa, ufasha umuntu kumenya ko yatsinda no gutsindwa akabyakira, utuma umuntu yiyubakamo icyizere no kugira ibitekerezo byagutse/bishya.
Umukino wa Chess, ni umukino utuma ubwonko bw’umuntu butekereza cyane, gutekereza vuba, ukareba kure, ikintu gifite akamaro. Ukaba umuntu ubasha guhitamo igikwiriye, gukemura ibibazo vuba.
Chess Caffe ifasha abashaka gukina kuza bagakina kandi basangira, iherereye iruhande rwa Bank of Kigali, umuhanda umpanuka uva ku mujyi wa Kigali, haruguru ya Librarie Caritas.
- 10.Kogera mu Ubumwe Grande Hotel
Ubumwe Hotel hazwi kuba ahantu ha mbere mu Rwanda bazanye Piscine (ubwogero) buri mu nyubako hejuru aho inzu irangirira. Ni ubwogero buri ku nyubako yanyuma, iruhande hari akabari, uba ureba ahantu hatandukanye muri Kigali. Kogera mu Ubumwe hotel ni ibihumbi 10 000 ku muntu.
Byongeyeho ushobora no guhitamo ahantu wakwicara ugafata kamwe ntimba ukabasha, ahantu wafatira amafunguro ushaka ndetse naho wanywera ikawa, Icyayi cyangwa Amata.


text:
Hashize igihe hasohotse inkuru ivuga ko Marina atigeze akundana n’umuraperi Ishimwe Edmond bita ‘Edisha”.
Nyuma y’iyo nkuru hahise hasohoka ifoto y’aba bombi bari kumwe mu buriri yakwirakwiye ku mbuga nkoranyambaga.
Edisha y yavuze ko amaze kubona iyo foto yahise ayimenya kuko ari imwe mu mafoto yigeze gushyira mu itsinda (group) ry’abafana be mu gihe yakundanaga na Marina.
Edisha yagize ati “Tugikundana twigeze kwifotoza amafoto menshi noneho imwe muri zo tuyohereza muri group y’abafana banjye. Icyo gihe ntibyateje ikibazo kuko bari bazi ko dukundana. Mu cyumweru gishize Marina hari ikinyamakuru yatangarije ko tutigeze dukunda ahubwo twahuzwaga na group ya Whatsapp , umwe mu bakobwa b’inshuti yacu twembi afata ifoto ndi kumwe na Marina ayohereza muri group. Ni uko iyo foto yongeye kugaruka.”
Hari bamwe bavuga ko iyo foto yashyizwe hanze n’umukobwa witwa Nono mu rwego rwo kunyomoza ibyo Marina yatangaje.
Nyuma y’uko Edisha atandukanye na Marina yahise ashyira hanze indirimbo yise ‘Ifi yanjye’ benshi bemeza ako ishingiye ku rukundo rwe n’uyu muhanzi.
Edisha avuga ko ibyo yaririmbye muri iyi ndirimbo nta hantu bihuriye n’urukundo rwe na Marina ahubwo iyo nkuru yayikuye ku musore w’inshuti ye.
Umva indimbo ifi yange


text:
Cyari igihe cyo kwisuzumisha ku babyeyi(échographie).Inda yari iy’ibyumweru 14 gusa.Umugore n’umugabo we bari bajyanye.Kugira ngo muganga abafashe kubona neza imiterere y’umwana wabo,yabasabye kuririmbira hamwe indirimbo nziza bakunda kandi bazi neza.
Uko baririmbaga ni ko n’amashusho yaberekaga ibitangaza:umwana yisimbizaga mu nda akoma no mu mashyi.Umugore yabanje kugira ngo ari kurota,maze muganga asubizamo incuro eshatu kugira ngo abamare amatsiko.
A lire:Un bébé applaudit dans le ventre de sa mère
Muganga yababwiye ko ibisanzwe ari uko umwana yinyagamburira mu nda,nk’ikimenyetso cy’uko ari muzima.Ikidasanzwe ni ugukoma amashyi gatatu kose.Ikindi kandi ngo atangira kumva amajwi yo hanze iyo yujuje ibyumweure 24(amezi atandatu).
Icyo gihe ni bwo ubwonko n’icyumvirizo(cortex auditif)bitangiye gukorana.Kandi na bwo yumva gusa uko umutima w’umubyeyi utera(rythme cardiaque)n’amajwi yikiriza hasi mu njyana y’ibihozo(mélodie de la voix à basse fréquence).
Batashye bishimye,ari na ko banibaza icyo uwo mwana azaba cyo.Kuva icyo gihe umubyeyi yiyemeje guhora amwumvisha uturirimbo dutuje kugira ngo ibyo byiza yaberetse hatazagira ikibihagarika.
By P.B


text:
Ni mu gikorwa cyiswe ‘Garuka Ushime’ cyateguwe n’abize muri iri shuri haba mbere na nyuma ya Jenoside yakorewe Abatutsi.
Abo banyeshuri ngo bishyize hamwe basanga aho baherewe ubumenyi bakwiye kuhasubira bakagira igikorwa bakora cyo gushima abarezi n’ubuyobozi bwabafashije uyu munsi bakaba hari aho bigejeje.
Igitaramo cy’amashimwe n’ubusabane cyabimburiwe n’umuganda wo gutera imboga mu busitani bw’ikigo zizafasha mu mirire ya barumuna babo bakiri ku ntebe y’ishuri, hataho ibiganiro n’ubuhamya byo kubashishikariza kwiga bashizeho umwete.
Mu buhamya bwa Alain Pierre Antoine Ishimwe warangije amasomo muri EFOTEC mu 2014, yavuze ko ikinyabupfura yatorejwe muri iri shuri kiri mu byamuyoboye akabasha gukabya inzozi yari afite.
Yagize ati “Kubera ibihe igihugu cyacu cyanyuzemo hari igihe abana bajyaga kwiga batumva impamvu zabyo. Nanjye nagize ishusho y’impamvu yo kwiga ngeze muri EFOTEC. Turashima ko ikinyabupfura mwadutoje ari cyo cyatuyoboye.”
Antoine Ishimwe yize mu gashami k’Ubugenge, Ubutabire n’Imibare (PCM) aho yasoje amashuri yisumbuye afite amanota amwemerera gukomeza muri kaminuza mu yahoze ari KIST. Agezeyo yakomeje amasomo mu by’ikoranabuhanga (Computer and Software Engineering).
Kuri ubu atanga serivisi mu by’ikoranabuhanga, ibyo yashingiyeho avuga ko inzozi yari afite yazigezeho ndetse akangurira barumuna be kwiga bashyizeho umwete kugira ngo na bo bazakabye izo barota.
Ati “Kugira inzozi ukazigeraho ni yo ntsinzi. Abarimu na bo bishimira kubona abo bareze bateye intambwe nziza. Biracyashoboka kugera ku nzozi igihe ugifite impano y’ubuzima. Turi abahamya b’ibyo kuko EFOTEC ifite abantu benshi bageze ku ntego y’ibyo bari bafite mu nzozi.”
Nkotanyi Geoffrey, uhagarariye ihuriro ry’abateguye iki gikorwa, yavuze ko bagitekereje kubera ko bahakuye ubumenyi bwabafashije kubaho mu buzima bwo hanze.
Ati “Twashingiye ku buryo abize hano babayeho mu buzima bwiza bitewe n’imbaraga ubuyobozi bwagiye bushyiramo n’ikinyabupfura badutoje. Twabiteguye ngo duhurize hamwe amashimwe y’umusaruro twagezeho nyuma yo kuva hano.”
Umuyobozi wa ES Kanombe EFOTEC, Tumukunde Monica Léonard, yavuze ko iki gikorwa cyasubije imbaraga mu barezi kandi kikaba imfashanyigisho nziza.
Ati “Byadusubijemo imbaraga, twasanze imirimo dukora ifite icyo imara kuko turera abana bakabona ko icyo twabakoreye gifite umumaro. Bavuze ko usibye kuba barize bagatsinda neza hari ikintu batabonye ahandi ari cyo kinyabupfura; baratubwira ngo kibafitiye umumaro muri sosiyete barimo. Tubona ko ibyo dukora bitanga umusaruro.”
“Gifitiye akamaro barumuna babo kandi ni imfashanyigisho nziza. Iyo mugenzi wabo ababwiye ati ‘nari umunyeshuri ariko ubu ngeze ku rwego runaka’, bituma umwana uri mu ishuri avuga ati ‘iyo ntumbero nanjye ndumva nayigira’ bigatuma ashyira umwete mu myigire ye.”
Umunyeshuri witwa Mbabazi Justine, yavuze ko yashimiye ubuhamya n’impanuro bahawe muri iki gikorwa.
Ati “Ni ubwa mbere nari mbibonye biba ariko nabikunze bitewe n’impanuro baduhaye n’uburyo bigaga bimeze. Hari igihe ababyeyi bacu batubwira ibintu tukumva bari kutubeshya ariko twabonye ko baduha uburere bukwiye. Impamvu baje gushima ni uko hari icyiza bakuye muri iki kigo. Kuba bavuze ko igikorwa kibaye ngarukamwaka bizatuma natwe nidusoza amasomo tuzajya tugaruka gushima.”
ES Kanombe EFOTEC ni ishuri ryatangiye mu 1979, nyuma ya Jenoside ntabwo cyahise gikomeza gukora kubera ibihe igihugu cyari kirimo cyunganira ibitaro bya Gisirikare bya Kanombe kiza kongera gutangira mu 2005.
Abarangije muri iri shuri bashinze ihuriro rimaze kugeramo abagera kuri 560 baherereye mu bice bitandukanye by’Isi. Barateganya kujya bahuza n’ibindi bikorwa byo gutabarana mu byago no gushyigikirana mu byiza.
Igikorwa cya ’Garuka Ushime’ cyabaye ku nshuro ya mbere muri EFOTEC, ariko byifuzwa ko cyaba ngarukamwaka.
Amafoto: Shumbusho Djassiri


text:
Igice # 192038
● Icyerekezo gikoreshwa mugukoresha inganda zitanga igitutu ntarengwa cyindege igera kuri 150 PSI
Gusoma umurongo ugereranya muri PSI hamwe na 2psi kwiyongera, birashobora gutegekwa kuri Bar, Kpa nibindi.
Gupfa gukata umubiri wa Aluminium hamwe nicyuma gikoresha ibyuma hamwe ningaruka zikurura bumper
● Buri cyuma kiremereye kiremereye hamwe nigipimo gipimwa kandi kigashyirwa mubikorwa kurwego mpuzamahanga: ANSI B40.1 Icyiciro B (2%) na EN12645: 2014
In Inlet yo mu kirere - 1/4 NPT cyangwa BSP Umugore
Range Umuvuduko wikirere: 0 - 150 PSI / 0 - 10 Bar
Design Igishushanyo mbonera cyoroshye kubika kure
● Nibyiza kumahugurwa, amapine hamwe na garage iteganyagihe
● Idirishya rinini ryo kureba ritanga umwanya munini wo kureba
Weight Uburemere bworoshye butanga akazi gake kandi byoroshye gukoresha inshuro nyinshi
● Imashini iremereye ipine hamwe na gauge ni umurongo woroshye, biroroshye gukoresha kandi ntibishobora kwangirika iyo byamanutse.
Infl Inshingano iremereye ipine hamwe na gauge izana na reberi ifata kuri chuck ikaba imitwe ibiri kandi igakomeza kumiterere
Val Umuyoboro utandukanye wo kuva mu kirere wirinda urujijo rwo guhindagurika no guhindagurika.
● Byombi bya karitsiye ya valve na gauge birashobora gusimburwa.Gukurura gake, kugabanya ubukana & kugendagenda gake inertia bivuze ko nta kwangirika kwimbere, nta gufatana kandi nta guhindagurika kwukuri


text:
GUKIZWA NI IKI?
IBICE BYO GUSOMA: Zaburi ya 77; Kuva 34:1-10; Abaroma 10: 9-13.
Ndabasuhuje bene Data bakundwa. Imana ishimwe kubw’aya mahirwe yongeye kuduha yo gukoresha ikoranabuhanga kugira ngo tubashe kuganira ku ijambo ryayo. Ubutumwa by’uyu munsi bufite umutwe ugira uti: “GUKIZWA NI IKI”? Turashingira cyane cyane ku murongo wa 9 w’igice cya 10 mu Rwandiko rwandikiwe Abaroma, ahagira hati: “Niwatuza akanwa kawe yuko Yesu ari Umwami, ukizera mu mutima wawe yuko Imana yamuzuye uzakizwa”.
Ubundi « gukizwa » ni icy’ibanze buri muntu wese yagombye gusobanurirwa akimara gutera intambwe ya mbere ngo abe umukristo. Iki nacyo kiri mu by’ishingiro rya mbere ry’ibyavuzwe n’Imana (Abah 5:12). Umuhimbyi w’indirimbo ya 414 mu Gushimisha atubwira ko ikibazo cyo “kumenya gukizwa icyo ari cyo” cyibazwa n’abakiri iyo mu ngo, mu misozi (mu bupagani) bataramenya Kristo! (Igitero cya 3). Nyamara biratangaje ko hari umuntu ushobora kukubwira ko ari umukristo ariko atazi gukizwa icyo ari cyo. Hari n’abakubwira ko ari abakristo ariko bakaba batemera ibyo gukizwa ngo kuko ari iby’abarokore! Abandi iyo ubabajije niba bakijijjwe bashidikanya ku gisubizo baguha. Ibi rero birerekana ko “gukizwa” ari ijambo rikunze gutera urujijo mu bantu, akaba ariyo mpamvu numvise ari ubushake bw’Imana ko turiganiraho (Abah 3:6).
Iyo urebye mu nkoranyamagambo (“Dictionary”) usanga “gukizwa” ari ugutabarwa, umuntu arindwa ibyago, ibiza, cg ibindi bibi byari bimwugarije. Ku rundi ruhande, Abanyarwanda bumva “agakiza” nk’ikintu cy’agaciro, ushobora kubona kigahita gihindura ubuzima bwawe. Niyo mpamvu umuntu ashobora kugusaba ikintu wakimwima akakubwira ati: “kireke n’ubundi si agakiza wampaga”. Uko bimeze kose, kugira ngo bivugwe ko wakiriye agakiza hagomba kuba hari ikintu kibi, ibyago byari bikugarije urokotse. None se iyo umuvugabutumwa amaze kubwiriza akabwira abantu ati abumva bashaka gukizwa muhaguruke, mu by’ukuri aba ashaka ko abo bantu bakizwa iki? Ni ikihe kibazo kiba kibugarije?
Nusoma neza Bibiliya urasanga Imana idufata nk’aho twese turi abanyabyaha nta n’umwe uvuyemo, kandi tukaba ntacyo twabikoraho ngo twongere twiyunge nayo. (Abar 3:23; 5:12; 3:12; Yes 64:6; Zab14:1-3; 1Yoh 1:8 etc.), kandi mu byukuri abanyabyaha bose bakwiriye kurimbuka kuko igihano cy’ibyaha ari urupfu rw’iteka (Abar 6:23; Kub 18:22), kandi umujinya w’Imana ubahoraho (Abar 1:18; Abakol 3:6). Mu by’ukuri ako niko kaga abantu bose turimo dukeneye gukizwa.
Bibiliya ikomeza ishimangira cyane ko kugirango ukizwe umujinya w’Imana ari uko wiringira Kristo, ukizera udashidikanya ko yabambwe ku musaraba akamena amaraso nk’igitambo gikuraho ibyaha by’abari mu isi. (Abar 10:9; Zab 103:12; Yoh 3:16). Kwakira Yesu nk’Umwami n’Umukiza w’ubugingo bwacu, niwo muti wo kurimbuka wonyine; nta bundi buhungiro, kuko Yesu yavuze ati: “Ni jye nzira n’ukuri n’ubugingo: nta wujya kwa Data ntamujyanye”. (Yoh 14:6) “Kandi nta wundi agakiza kabonerwamo, kuko ari nta rindi zina munsi y'ijuru ryahawe abantu, dukwiriye gukirizwamo.” (Ibyak 4:12) Ndabizi ko hari uwamfata nk’umusazi kuko mvuze ko Yesu ari we wenyine dukirizwamo, kuko hari abumva ko Yesu ari imwe mu nzira nyinshi zishobora kugeza umuntu ku bugingo buhoraho. Mu by’ukuri, hari ababaza bati: “Ni gute Yesu yaba ari yo nzira yonyine y’ukuri?” Igisubizo kuri iki kibazo ni uko Yesu ubwe nta yandi mahitamo yaduhaye usibye kwigisha ko agakiza kabonerwa muri we. We ubwe yareruye aravuga ati: “ntawe ujya kwa Data ntamujyanye”. (Yohani 14:6)
Ntibigutangaze kumva ko hari abantu batazakizwa. Pawulo avuga ko “ubwo Umwami Yesu azahishurwa ava mu ijuru, azah?ra inzigo abatamenye Imana n’abatumvira ubutumwa bwiza bw’Umwami wacu Yesu. Bazahanwa igihano kibakwiriye ari cyo kurimbuka kw’iteka ryose” (2 Abates 1: 7-9). Kimwe n’uko abantu bose batazakizwa, hari n’abakizwa ariko bagera aho bakabitakaza. Nk’uko umuntu bamaze kurohora ashobora kongera kugwa mu mazi, umuntu wakijijwe ariko ntakomeze kugaragaza ukwizera, na we ashobora gutakaza agakiza. Ni yo mpamvu Bibiliya ishishikariza abamaze gukizwa “kurwanirira cyane ukwizera” (Yuda 3). Na none Bibiliya iburira abakikijwe ko bakwiye “gukomeza gusohoza agakiza kabo batinya kandi bahinda umushyitsi.”? (Abaf 2:12)
Hari igihe abantu bumva ko twabonye agakiza k’ubuntu bakibwira ko ari umwanya wo gukora ibyo twishakiye; ariko tugomba kumenya ko ubu buntu atari ubuntu busa, ahubwo bufite ibyo budusaba, kandi kugira ngo uvuge ko ari bwo bwagukijije usabwa gushyira mu bikorwa ibyo bukwigisha. Niba uvuga ko wakijijwe n’ubuntu, ubwo buntu bukaba butakwigisha kubaha Imana, kwirinda, kureka irari ry’ibyisi; ntibugusabe gukiranuka; uri hanze y’umurongo w’ubwo buntu! Ijambo ry’Imana riravuga ngo: “Kuko ubuntu bw’Imana buzanira abantu bose agakiza bwabonetse, butwigisha kureka kutubaha Imana n’irari ry’iby’isi, bukatwigisha kujya twirinda, dukiranuka, twubaha Imana mu gihe cya none”. (Tit 2:11-12) Bibiliya yongeraho iti: “Mubonye yuko umuntu atsindishirizwa n’imirimo, adatsindishirizwa no kwizera gusa, nuko rero nk’uko umubiri udafite umwuka uba upfuye, ni ko no kwizera kudafite imirimo kumeze, kuba gupfuye”. (Yak 2:24, 26). Twigire kuri Zakayo: hahise isegonda rimwe gusa yakiriye agakiza, yafashe kimwe cya kabiri cy’ibyo yari atunze agiha abakene kandi abo yari yarambuye abariha inshuro enye.
Gukizwa, ni impinduka iba mu muntu imbere ariko ikanagaragarira inyuma binyuze mu myitwarire y’umuntu.Agakiza kagaragarira mu ngeso zacu no mu bikorwa dukora. Pawulo yandikiye ab'Abafilipi ababwira ukuntu ingeso zabo zikwiye kumurikira abakiri mu byaha (Abaf 2:12-15) kuko agakiza kabonekera mu ngeso. Gukizwa si uguhindura idini runaka ngo ujye mu rindi; si no kwaturira abantu ko ukijijwe gusa. Kuba dukora imirimo y'Imana, tukajya mu nsengero kenshi siko gukizwa. Gukizwa ni uguhindukira ukava mu byaha. Ikizakubwira ko ukijijwe, ni uko uzabona ko hari ibyaha wakoraga mbere y’uko wumva Ubutumwa Bwiza ubu ukaba utakibigenderamo, bikaba byarabaye amateka kuri wowe, ukaba usigaye utanga ubuhamya ko Yesu yakugiriye neza akabigukiza!
None se mwene Data, nyuma yo gusoma ubu butumwa, umutima wawe uraguhamiriza ko ukijijwe, cyangwa ntukijijwe? Wakiriye Yesu nk’umukiza w’ubugingo bwawe kandi wemera kwihana ibyaha? Warahindutse cg wahinduye idini? Mbese ntabwo ukigendera mu ngeso wagenderagamo kera? Reba neza wisuzume! Niba ukijijwe, komeza uhamye mu bandi ibyo Yesu yagukoreye; ubaye udakijijwe cyangwa utari uzi no gukizwa icyo ari cyo, ijambo ry’Imana rirakubwira ngo “dore none ni wo munsi wo gukirizwamo”. (2 Abakor 6:2) Yesu adushoboze!
Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Arch. SEHORANA Joseph
WatsApp: 0788730061
Website: http://www.sehorana.com/
E-mail: sehojo2007@yahoo.fr
Last edited: 20/02/2021
Add a comment


text:
Nyaruguru: Gukorera mu matsinda byagabanyije umwanda n’amavunja
Ubuyobozi bw’akarere ka Nyaruguru buvuga ko nyuma yaho abaturage bo mu mirenge itrandukanye igize aka karere bitabiriye gukorera hamwe mu matsinda yo kuzigama no kugurizanya ndetse bakajya n’inama, usibye kuba barateye imbere, byatumye bitabira kugira isuku muri byose n’abarwaye amavunja barayakira.
Mu gikorwa cyo gusoza umushinga ‘Usaid Ejo Heza’ wa Global Communities cyabaye kuri uyu wa 18 Wereurwe 2016, umuyobozi w’akarere ka Nyaruguru Francois Habitegeko yagarutse ku musaruro uyu mushinga watanze mu gihe cy’imyaka itanu umaze ukorere muri aka karere.
Habitegeko yavuze ko bishimira ko umwanda ku baturage no mungo zabo wagabanyutse cyane, abarwaye amavunja barayakira, umusaruro mu buhinzi n’ubworozi uriyongera, abaturage bigishwa gutegura indyo yuzuye indwara ziterwa n’imirire mibi ziracika.
Habitegeko ati “Turashimira umushinga Usaid Ejo Heza wadufashije kwigisha abaturage kugira isuku, ubu ntamuntu ukirwara amavunja, mu buhinzi bw’ibigori umusaruro wikubye kabiri, abaturage bigishijwe gusoma no kwandika, bigishwa no gutegura indyo yuzuye, icyo twe tugiye gukora nk’ubuyobozi nugukomereza aho bagejeje”.
Mu buhamya butangwa na bamwe mu baturage bakoranye n’umushinga Ejo Heza, bahuriza ku kuba barigishijwe kwiteza imbere badateze amaboko kubagira neza.
Leoncie Nyiraminani utuye mu murenge wa Nyagisozi ati “Icyo umushinga udusigiye cy’ingenzi ni uko twize gukora imishinga y’iterambere, badushyize mu matsinda yo kuzigama, batwigisha isuku, tuzi gutegura indyo yuzuye, mbese byose batwigishije kubyikorera, urumva rero ko nubwo bagiye bitazatunanira kuko badusigiye ubumenyi”
Laurien Jyambere Umukozi mu mushinga Usaid Ejo Heza yasabye abaturage by’umwihariko gukomeza gukora cyane bita kucyo babigishije cyo gukora ighenamigambi ry’urugo, kuko aricyo kizabafasha gukomeza iterambere.
Jyambere ati “Muzakomeze ibikorwa byiza mukora, cyane cyane ntimuzibagirwe isomo twize ryo gukora igenamigambi ry’urugo, abashakanye bakajya inama, bakiha imihigo, harimo guca umwanda, kwita kumirire myiza, gutanga mituweri n’ibindi”
Mu gihe cy’imyaka itanu umushinga Usaid Ejo Heza umaze ukorera mu karere ka Nyaruguru, ibikorwa byagezweho byashyizwe mu bikorwa ku bufanye n’itorero ADEPR Rwanda ndetse na Duhamic Adri.
Mubindi byishimiwe ubwo uyu mushinga wasizaga imirimo ku mugaragaro, ni uko umubare munini w’amatsinda yakoranye nawo agizwe n’abagore bafatwa nka ‘mutima w’urugo’.
Ubuyobozi bw’akarere ka Nyaruguru bwatangaje ko nubwo hari ibyakozwe, hakiri byinshi bigomba gukorwa, bityo bwiyemeza kuzakorana n’amatsinda umushinga ubasigiye akabafasha kwigisha abandi, kuko bemeranya ko byose bishoboka, icyangombwa ari ubushake no gukorera hamwe.
Prudence Kwizera IGIHE Ltd


text:
Byishimo Patrick, umwe mu baramyi b’impano idashidikanywaho mu baririrmba indirimbo zihimbaza Imana, ukorera ivugabutumwa rinyuze mu ndirimbo muri Canada. Yasohoye indirimbo ya 7 yise Ndakwizeye ivuga ku bizera bose, ko bagomba kumenya ibyo biringiye badashidikanya.
Yamenyekanye mu ndirimbo zitandukanye zirimo “Najua ari nayo yatangiriyeho urugendo rwa muzika yo kuramya no guhimbaza Imana, Yesu aranzi yakoranye na Gentil Misigaro, Unyuhagire, Shirubwoba, Ubuntu bwawe, Ndakomeye yaherukaga gushyira hanze muri Kanama 2021 na Ndakwizeye yavuzemo ko abantu bakwiriye kwizera imbaraga zitangaje z’Imana zibafasha kunesha imyuka itagaragara.
Mu kiganiro na Rwandanews24, Byishimo Patrick w’Imyaka 22 yavuze ko ubutumwa bukubiye muri iyi ndirimo bushingiye ku murongo wo muri Bibiliya dusanga mu gitabo cy’Abefeso:6:11-12.
Ati “Ubutumwa bwo mu ndirimbo bushingiye ku murongo wo mu Abefeso, uvuga utu: Mwambare intwaro z’Imana kugira ngo mubashe guhagarara mudatsinzwe n’Uburiganya bwa satani, kuko tudakirana n’abafite amaraso n’umubiri, ahubwo dukirana n’abatware, n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru.”
Akomeza agira ati “Kwizera ni ukumenya ibyiringirwa byose udashidikanya ko bitazaba, kandi niko kuduhamiriza ibyo tutareba ko ari iby’Ukuri.”
Muri iyi ndirimbo Byishimo yumvikanamo aririmba ko intwaro yo kwizera yambaye imufasha kunesha imyuka itagaragara barwana, aho aterwa n’abatagira inyama n’amaraso batuye ikuzimu akabinesha byose kubwo kwizera Imana.
Byishimo Patrick avuga ko afite inyota yo kuzumva buri umwe yaramenye ubutumwa bwiza binyuze mu mpano Imana yamuhaye.
Byishimo avuka mu muryango w’abana umunani, abakobwa bane n’abahungu bane, akaba akorera umurimo wo kuramya muri Canada, akaba yaratangiye kuririmba muri 2014 ubwo yari muri Kenya ari naho yakoreye indirimbo ye ya mbere.
Byishimo uzi gucuranga Piano na Guitar yaririmbye muri Korali zitandukanye, afasha benshi banyuranye ari nako yandika indirimbo ze mu bitabo, afite intego yo gufasha abakiri bato kugaragaza impano zabo mu muziki no kuvuga ubutumwa bwiza.
KANDA HANO UBASHE KUMVA NDAKWIZEYE YA BYISHIMO PATRICK


text:
Ubuzima
Ibimenyetso bya Covid bitandukana gute hagati y’abatarakingiwe n’abakingiwe?
Ibicurane, kuribwa umutwe, kwitsamura, kuribwa mu muhogo, n’inkorora ihoraho. Ibyo ni ibimenyetso bitanu bimenyerewe cyane mu bantu banduye Covid nyuma yo guhabwa inkingo ebyiri cyangwa zirenga. Mu bantu batakingiwe, iyi ndwara irangwa n’ibimenyetso bikurikira muri ubu buryo: kuribwa umutwe, kubabara mu muhogo, ibicurane, umuriro n’inkorora...
CHOGM:Nyina yishwe na diarrhea, ntashaka ko hari undi wagira agahinda nk’ake
Mu 2014 ubwo Shomy Chowdhury yari afite imyaka 19 yapfushije nyina azize impiswi (diarrhea), avuga ko agahinda yagize katumye ahaguruka ngo “ntihagire undi uzaca mu bihe nk’ibyo nanyuzemo”. Shomy ni uwo muri Bangladesh, ni umwe mu rubyiruko amagana ruri i Kigali mu nama ya Youth Forum iruhande rw’inama izahuza abakuru b’ibihugu bigize...
Ibyiza by’igitunguru ku buzima bwacu
Igitunguru ni ingenzi cyane kandi ni nkenerwa, gikunze kuboneka mu gutegura amafunguro ku bantu hafi ya bose. Igitunguru gifatwa nk’ikirungo kigira umumaro cyane. Gikunze gukoreshwa n’Abanyarwanda benshi. Igitunguru gishobora gukoreshwa gitetse cyangwa ari kibisi. Gifite intungamubiri nyinshi, kandi igitunguru kirinda indwara nyinshi. Ese ni...
Ibyiza byo kunywa umutobe w’uruvange rw’imbuto
Ni kenshi ushobora kujya ahantu haba mu kabari, resitora cyangwa se mu mahoteli ugasanga abantu bari kunywa umutobe w’imbuto zitandukanye ’Cocktail juice’.Ushobora kuba utabikunda, kandi burya bifitiye akamaro umubiri wacu. Uyu mutobe uretse kuryoha cyane kuko uba wifitiye isukari y’umwimerere,unafitiye akamaro gakomeye umubiri wacu. Muri iyi...
OneSight na Leta y’u Rwanda bishimiye ko abagera ku bihumbi 500 bamaze kuvurwa indwara z’amaso
Ikigo kitegamiye kuri leta cyita ku buvuzi bw’amaso “OneSight” cyifatanyije na guverinoma y’u Rwanda kwishimira ko kuva gitangiye ibikorwa byacyo muri iki Gihugu mu 2015, hamaze kuvurwa abagera ku bihumbi 500 ndetse muri buri karere habaka hari ibikorwaremezo bifasha muri ubwo buvuzi. Ku wa Kane, tariki ya 5 Gicurasi 2022, ni bwo habaye igikorwa...
Umuti mwimerere mu kurinda no kuvura inzoka zo munda
Uyu muti wica ndetse ukanarinda inzoka zo mu nda zirimo Apiral ascarid, hookworm, whipworm, fasciolopsis, schistosomiasis (bilharzia), trichomonas vaginalis na endamoeba. Bimwe mu bimenyetso by’inzoka zo mu nda Kuribwa cyane mu kiziba cy’inda. Impiswi, isesemi cyangwa kuruka. Gutumba/ Kubyimba inda. Umunaniro. Gutakaza ibiro mu...
Ibiribwa bifasha umuntu urwaye umwijima
Umwijima ni igice cy’umubiri gikora akazi gakomeye mu mubiri,iyo iki gice cyagize ibibazo by’uburwayi umubiri muri rusange urahangayika ndetse bikanaviraamo uwurwaye urupfu. Muri iki gihe usanga abantu batandukanye barwaye indwara zifata umwijima,ndetse bamwe ugasanga bababwira ko wabyimbye. Muri iyi nkuru rero tugiye kureba ibiribwa bimwe na...
Ibyatuma ukeka ko urwaye ’Prostate’
Prostate ni agasabo gato gaherereye hafi y’uruhago, gafite inshingano yo kurekura amatembabuzi amwe aherekeza intanga ndetse no kuyabika. Aka gasabo ku muntu umaze kuva mu bwana kaba gafite umurambararo wa 40mm, gapima 20g kakaba gashobora gufobagana kakaba kanini cyangwa kakegerana kakaba gato. Prostate ishobora gufatwa n’indwara zitandukanye....
Akamaro k’amavuta meza akomoka ku mafi utari uzi
Ni kenshi wagiye wumva ko amafi ari meza cyane kuyarya, bamwe bati atuma ubwonko bukora neza ngo ukagira ubwenge bwinshi,abandi bati atuma umutima ukora neza ndetse n’ibindi bitandukanye, Ibi abantu bavuga rero najye simpabanya nabo kuko ni byo ndetse n’abashakashatsi batandukanye barabigaragaje. Amafi rero agira amavuta bita “ Fish oil”...
Imwe mu miti ishobora gutuma utakaza kumva ijwi
Mu buvuzi bwa buri munsi habamo gushyira ku munzani akamaro n’ingaruka by’umuti runaka. Buri muti wose ufite icyo uhindura mu mubiri cyiza n’ikibi. Umuhanga mu by’imiti agomba kubwira umurwayi zimwe mu ngaruka ziri rusange za buri muti runaka. Gutakaza kutumva cyangwa kumva injereri mu matwi ni imwe mu ngaruka zikunze kugaragara ku muntu uri...


text:
KUREBA MW’ISEZERANO RYA KERA—BITABO BY’UBWENGE
Ibitabo bitanu biri mw’Isezerano rya kera byitwa iby’imigani y’ubwenge, iyi migani y’igiheburayo yashyirwa munzego ebyiri; urwa mbere n’iz’amagambo akaze, urwa kabiri nibitekerezo bijyanye n’amagambo; ikibazo ntabwo ari amagambo avugitse mu ijwi ahubwo ibitekerezo binyuze muijwi.
By’amahirwe imigani y’igiheburayo yahinduwe muzindi ndimi ntagitakaye, kandi wayisanga ahari hohose mubitabo bitandukanye, cyane cyane mubitabo by’abahanuzi, atari muribi bivuzwe kw’ari by’ubwenge. Urugero Yesaya 55;8 haravuga “erega ibyo nibwira sibyo mwibwira, kandi inzira zanyu si zimwe nizanjye niko Uwiteka avuga” Kubara 23:19 “harabaza, “Ibyo yavuze no gukora ntizabikora? Ibyavuye mukanwa kayo, no gusohoza ntizabisohoza?” muri buri gace ijwi ry’umurongo ry’isubiramo, noneho ubutumwa bukumvikana neza.
Hari uburyo butatu imigani y’igiheburayo ikozwemo: uburyo bwambere “synonym” Uburyo bwa kabiri “antithetic” na completion. Uburyo bwa mbere “synonym” n’imigani ifite amagambo asa, cyangwa ikoze kimwe, umurongo wa kabiri ugatangira uwambere; “ntiya twituye ibihwanye n’ibicumuro byacu/ cyangwa ngo atange ibihembo by’ibicumuro byacu.” (Zaburi 103:10)
Muburyo bwa “antithetic” umurongo wa kabiri uba unyuranye nuwa mbere, “umwana w’ubwenge anezeza se/ ariko umupfapfa akababaza nyina” (Imigani 10:1) muburyo bwa gatatu umurongo wa kabiri wuzuza uwa mbere cyangwa ukagura icyo gitekerezo cy’umurongo wa mbere. “Igitinyiro cy’umwami nink’icy’intare yivuga/ umurakaje aba agiriye amagaraye nabi.” (Imigani 20:2)
Igitabo cya Yobu, Imigani n’Umubwiriza bifatwa nabyo nk’ibitabo by’ubwenge, bigaragaza ingaruka z’ubuzima bikanigisha, harimo isomo ryihariye rigufi kubuzima mu migani, rigasubirwamo neza mu mubwiriza. Ibi bitabo by’ubwenge bigaragaza agace ku mwijima k’ubuzima, byerekana ko ubuzima atari ukunezerwa gusa cyangwa umukino. Ariko bigatanga uburyo umuntu yakwinezeza mubikorwa bye bya buri munsi.
Nubwo ibi bitabo byerekana ko ubuzima bugoye kandi ko Imana ari ikintu cy’ibanga rikomeye cyane, nyuma bivuga ko Imana ikwiye kwizerwa, ikumvirwa kuko inzira zayo ar’iz’ukuri kandi ziboneye.
IGITABO CYA YOBU
Uyu numugabo w’umukiranutsi, wababaye bikabije cyane. Bamwe bavuga ko cyibereyeho kutwigisha impamvu umukiranutsi ababara, byakabaye byiza bavuze ko cyitwigisha uko umukiranutsi yitwara mu mibabaro. Iyi nkuru ivuga kuri Yobu wari umukiranutsi kandi w’umutunzi, imibabaro ye itangirira mw’ijuru aho Satani yareze Yobu ngo n’umukiranutsi kubera ko Imana yamuhaye umugisha mwinshi cyane. (ubimenye ko izina Satani bivuga murezi) Imana yemerera Satani gutwara umuryango n’ubutunzi Yobu yarafite, Yobu akomeje kwizera Imana, Imana yemerera gukora no ku buzima bwa Yobu.
Bidatinze inshuti za eshatu ziza kumusura no kumugira inama, aha igitabo gikomeza kubivuga muburyo bw’imigani; aba ni Elifazi, Bilidadi na Zofari, bo bemeza ko Yobu abaye atya kubera ibya atigeze yatura. Yobu akomeje kubyima amatwi, Elihu nawe avuga iby’atekereza. Nyuma Imana iramusanga iramuvugisha nkuko yifuzaga kujy’ipaka nayo. Imana imwereka ko atabasha kuyigisha impaka muby’ubu buzima, Yobu aza kwihana, Imana isanga za nshuti za Yobu izicyaha kubwo kumucira urubanza rw’ibinyoma, Imana ihita ishumbusha Yobu ibyo yarafite ndetse imukubira inshuro ebyiri zubutunzi yarafite.
Iki gitabo cyivuga uburyo butanu cyibonamo impamvu y’ibyaha mw’isi.
1) Satani ubwe abona imibabaro nakaho yaba impamvu yo kuva ku Mana (1:11; 2:5) Abantu benshi bavuga ko batashobora kwizera ko Imana nziza yashobora kureka imibabaro nkiyo tubona igakomeza kuba ku isi.
2) Inshuti za yobu zivuga ko umugisha ari inyiturano yo gukiranuka, mubundi buryo imibabaro ikaba ingaruka z’ibyaha. Mugihe gukiranuka kugira imbuto zako no gukiranirwa nabyo bikagira ibihano byabyo, kubimenya biroroshye. Ibyo twaciyemo bigaragaza ko ahubwo umukiranutsi ariwe ubabara naho umunyabyaha akarushaho gutoha.
3) Yobu yasanze imibabaro atari ikintu gikwiriye, ariko yakomeye ku Mana atitaye kuko yari amaze.
4) Elihu we yasanze ko Imana ikoresha imibabaro kutwigisha. Kenshi imibabaro iduha amahirwe yo gutunganya ingeso zacu, ariko si buri kibazo kituzanira ubutumwa nkubwo.
5) Igisubizo cy’Imana mugice 38-42, Imana yerekanye imibabaro ari ubwiru. Yobu ntiyigeza asobanukirwa impamvu yamubabaje ahubwo yashimiye Imana kubw’urukundo rwayo, aranyurwa. Mu mpera ziki gitabo hari byinshi byari bitarakemuka ariko cyiracyavugana natwe uyu munsi, kuko imibabaro nabwo n’ubuzima. Bibiliya ijya ivuga kumateka y’imibabaro y’abakiranutsi gusa. Imana mu mwana wayo, yafashe ibyaha byacu ibimushyiraho arababazwa, binyuze muriyo mibabaro turacungurwa.


text:
Bakristu bavandimwe,
1. Dukomeje gusangira ibyishimo bya Noheli, duhimbaza ivuka ry’Umukiza wacu Yezu Kristu.
Nimugire mwese Noheli Nziza! Yezu Kristu watuvukiye, nature mu mitima yacu, mu buzima bwacu,
mu ngo zacu, no mu gihugu cyacu, maze ahasakaze amahoro n’umunezero dukesha agakiza
yatuzaniye.
2. Kuri uyu munsi w’Icyumweru gikurikira Umunsi Mukuru wa Noheli, Umubyeyi wacu Kiliziya
yashatse ko twajya duhimbaza Umunsi Mukuru w’Urugo Rutagatifu rw’i Nazareti, urugo rwa Yezu,
Mariya na Yozefu. Yezu Kristu, Umwana w’Imana wigize umuntu, yavukiye mu rugo rwa Yozefu na
Mariya, arahakurira, kugeza atangiye ubutumwa bwe bwo kwamamaza Inkuru Nziza y’Ingoma
y’Imana mu bantu. Yahaye atyo umugisha urugo, kandi anerekana akamaro karwo, rwo umuntu
avukiramo, akarukuriramo, akarutorezwamo imico myiza y’abantu, cyane cyane urukundo
n’ubuvandimwe, ndetse n’ubupfura.
3. Bakristu bavandimwe, ndifuza ko uyu watubera umwanya wo kongera kuzirikana ku ngo zacu muri
rusange, cyane cyane ingo zacu twebwe abakristu, tuzirikana cyane cyane ku buryo zigomba kuba
ingo zibereye Imana koko, kandi zitabira ubutumwa Imana yazihaye.
4. Koko rero, ingo zacu zashyizweho n’Imana, igena ko zigomba kuba zigizwe n’umugabo n’umugore
bashakanye babitewe n’urukundo bafitanye, hamwe n’urubyaro ibahaye kwibaruka. Ni yo mpamvu
abagize urugo bagomba guhora bunze ubumwe na Yo, bayisenga, bazirikana Ijambo ryayo, kandi
bihatira kurikurikiza. Nk’uko uyu munsi twumvise Ivanjili itubwira uburyo Yozefu na Mariya bagiye
gutura Yezu Imana mu Ngoro ntagatifu, ingo zose zari zikwiye guhora zitura Imana, abazigize bose
bagaturwa Imana kugira bose babe abayo, bityo bakareka Imana akaba ari Yo ibarinda kandi
ikabiyoborera muri byose.
5. Abashakanye b’abakristu bo bafite n’akarusho, kuko urukundo rwabo rugomba guhora ari
ikimenyetso cy’urukundo Imana idukunda twese abayo, urukundo rwigaragarije bidasubirwaho mu
Mwana wayo Yezu Kristu watuvukiye, akadupfira ku musaraba agira ngo adukize icyaha n’urupfu.
Ni ubutumwa bukomeye cyane abashakanye b’abakristu bagomba guhora bazirikana, uyu munsi
nkaba mbasaba kongera kubuzirikanaho by’umwihariko. Ese bashakanye, cyane cyane mwebwe
abashakanye b’abakristu, urwo rukundo rwaba rurangwa mu mubano wanyu? Uyu ni umwanya wo
gufata ingamba zo kugira ngo urwo rukundo rukomeze rujye mbere ku bakirufitanye, n’uwo kugira
ngo rwongere ruzuke ku bashakanye baba batakirufitanye. Urwo rukundo ntimushobora kurugeraho
no kurukomeraho by’ukuri mutemeye kwitura Imana buri munsi, no kuyitura ibyanyu n’abanyu bose,
kuko kuyikunda by’ukuri ari byo bidushoboza gukundana hagati yacu uko bikwiye.
6. Kwizirika ku Mana no kugengwa na Yo muri byose, kwihatira kurangwa n’urukundo nk’urwa Yezu
hagati y’abagize urugo, no hagati y’umugabo n’umugore bashakanye by’umwihariko, ni byo soko
y’urukundo nyarwo, n’isoko yibyishimo n’amahoro mu ngo zacu.
7. Nyamara muri iki gihe, haravugwa ingo nyinshi zitakirangwamo urukundo, ahubwo zikaba zirimo
amakimbirane. Mu ngo zimwe na zimwe haravugwamo gucana inyuma hagati y’abashakanye,
n’urwango n’ubwicanyi hagati yabo, ndetse no hagati y’abavandimwe. Ibyo ntabwo bikwiye ingo
zaremwe n’Imana. Ibyo ntabwo bikwiye abakristu basezeraniye imbere y’Imana na Kiliziya yayo
2
kuzabana akaramata, mu rukundo no mu budahemukirana. Urugo nyarwo ni ururangwa n’urukundo,
ubwubahane, ubwuzuzanye, ubusabane n’urugwiro hagati y’abarugize bose nk’uko amasomo y’uyu
munsi, irya mbere ndetse n’irya kabiri, yabitwibukije.
8. Ingo zirangwamo ayo makimbirane, ingo zirangwamo urwango, uyu ni umwanya wo kugira ngo
zisubireho. Abazituye bakaba bafitanye amakimbirane nibabone neza ko ibyo barimo bidakwiye
abantu, ko bidakwiye abana b’Imana, ko kandi nta kindi ayo makimbirane ashobora kubamarira
uretse kubasubiza inyuma, no gusubiza inyuma igihugu na Kiliziya. Amakimbirane atuma mu ngo
haba amahoro make, ndetse byakomera agatuma haba ubugome bukomeye hagati y’abatuye urugo.
Ingo zirangwamo amakimbirane ntizishobora gutera imbere, kuko abayafitanye batigera bafata
umwanya ngo baganire, ngo bungurane ibitekerezo mu bwubahane no mu bwuzuzanye, ngo bajye
inama ku cyazamura ingo zabo. Muri kano kanya, dusabire izo ngo zirimo amakimbirane, kugira ngo
abazituye bahinduke, bababarirane, maze bakire Umukiza watuvukiye, nabo abagezeho amahoro
atanga. Dushimire kandi ingo zikomeje kwitwara neza, zirangwa n’urukundo ruzira amakimbirane
hagati y’abazituye. Nizikomeze zibere icyitegererezo izindi ngo, ndetse n’urugero rwiza ku bifuza
kuzashinga ingo mu gihe kizaza.
9. Buri rugo nirwumve ijwi rya Yezu rigira riti: “Dore mpagaze ku muryango ndiho ndakomanga.
Nihagira uwumva ijwi ryanjye, akankingurira, nzinjira iwe, nsangire na we, na we asangire nanjye”
(Hish 3, 20). Nk’uko Yezu yabigenzaga igihe yari akiri hano ku isi, agenda yinjira mu ngo asura
abazituye, n’uyu munsi arashaka kwinjira mu rugo rwa buri wese muri twe. Arashaka kuhinjira agira
ngo adusure, abe umwe natwe, dusangire amateka y’ingo zacu, ibyishimo n’imibabaro, ibigeragezo
n’amahirwe, ndetse ngo tunamuture imishinga yacu myiza y’ejo hazaza, kugira ngo ingo zacu
tuzubake dufatanyije nawe.
10. Bakristu bavandimwe, muri iyi minsi ishize, i Vatikani habereye inama ya Sinodi idasanzwe
y’Abepiskopi bo ku isi, bahuye kugira ngo basesengure ibibazo bibangamiye urugo muri iki gihe.
Bageregeje gutega amatwi ngo bumve uko ingo ziteye muri iki gihe n’ibibazo bizugarije. Hari
ukwikunda, kwireba no kuba nyamwigendaho bisenya ingo. Hari amakimbirane ndetse n’ihohoterwa
ribabaje kuko usanga rikorerwa n’abana. Ibi byose bigaragara ko ari ingaruka y’uko abantu
batakemera Imana uko bikwiye, ngo abe ariyo ibayobora no mu buzima bw’ingo, kugirango bagire
urukundo nyakuri rurangwa no kwitangira urugo.1
11. Iri sesengura ry’ibibazo by’ingo barikoze barangamiye Yezu Kristu kugirango abamurikire, abafashe
gushishoza no kubona uburyo buboneye bwafasha ingo za gikrisitu gutunganira Imana. Yezu yemeye
kuvukira mu rugo, no mu butumwa bwe yahaga agaciro gakomeye n’icyubahiro urugo. Yezu
atwerekako mu mateka yo kurokorwa kwacu urugo rwanyuze mu byiciro bitatu: mu ntangiriro Imana
yaremye umugabo n’umugore ibagira umwe, ariko icyaha cyaje guhungabanya umubano
w’abashakanye, ku buryo, mu gukiza abantu, Yezu Kristu yaje no gukiza urugo, kugirango rugaruke
mu murongo w’Imana, rushobore kuzuza inshingano zarwo. Niyo mpamvu urugo rugomba
kurangamira Kristu no kumukurikira kugirango rutungane.2
12. Iyo nama yabonye ko mu rwego rwo kuvugurura iyogezabutumwa hakenewe byihutirwa kwamamaza
Ivanjili y’urugo. Ikindi nuko urugo rugomba kurangwa n’ibyishimo by’abashakanye, kuko n’ubwo
iyogezabutumwa ryakoranwa ubuhanga, iyo nta buhamya bwurukundo n’byishimo biriherekeje,
1 Relatio no.4-11
2 Relatio 15-16
3
biragora kugirango iyi si yacu yakire Inkuru Nziza y’umukiro. Mu by’ukuri ibibazo by’ingo biterwa
nuko ukwemera kuba gutangiye gukendera no guhubangana. Niyo mpamvu rero kwakira Ijambo
ry’Imana no kurizirikana ariyo soko y’imbaraga n’ubuzima bw’urugo rwa gikristu.
13. Mu byo iyo nama yongeye gufata umwanya wo kuzirikanaho, hari uruhare rukomeye urugo rugira
mu gutoza abarugize imico myiza y’abantu, n’uruhare rukomeye urugo rwa gikristu rufite mu gutoza
abarugize iyobokamana rihamye. Muri iki gihe ingo zikeneye kunganirwa mu murimo w’ubutumwa
butoroshye zifite bwo kurera abana kugirango bakure bamurikiwe n’Ivanjili.3
14. Koko rero, bakristu bavandimwe, niba urugo ari ho hantu h’ibanze buri muntu yigira imico myiza
ikwiye kuranga umuntu wese, urugo rwa gikristu na rwo ni ahantu abantu bagirira uburere bw’ibanze
mu bijyanye n’iyo mico myiza, ndetse n’iyobokamana.
15. Biri n’amahire, kuko abakristu iyo basezerana imbere y’Imana na Kiliziya, kimwe mu byo biyemeza
kuzakora, harimo no kurera neza abo Imana izabaha kwibaruka, babatoza uburere bwa gikristu. Buri
rugo rukwiye guhora ruzirikana ubwo butumwa butagira uko busa, ababyeyi bakamenya ko kurera
abana by’ukuri ari ukubatoza iyobokamana n’imico myiza irikomokaho. Babyeyi rero, nimutoze
abana banyu isengesho, mubatoze gukunda Ijambo ry’Imana, mubafashe guhabwa
amasakramentu babyiteguye neza. Muri ubwo butumwa, mujye muhora muzirikana ko uruhare
rwanyu rukomeye cyane, ku buryo iyo mutabukoze mubukorera ku bana banyu Imana yabahaye,
kubona undi wabikora mu kigwi cyanyu ni ibintu bigoye cyane
EMEA 2005 expected when sildenafil is administered once daily.sexual relationships, details of current sexual techniques, buy cialis usa.
. Uburiye uburere ku babyeyi be,
biramugora kugira ahandi abusanga.
16
. Abana kandi nabo bafite inshingano yo gukora ubutumwa ku babyeyi babo. Koko rero, hari ubwo
usanga abana baragize amahirwe yo kumenya Imana kurusha ababyeyi babo. Ndashishikariza
ababishinzwe gukomeza gutoza abana uwo muco mwiza wo kumenya Ijambo ry’Imana no
kuribakundisha, kugeza n’aho aba ari bo batoza ababyeyi babo iyobokamana. Ndasaba kandi
ababyeyi bagize ayo mahirwe yo kugira abana bazi iby’Imana kujya babatega amatwi, kuko nabo
bashobora kubera ababyeyi babo abahanuzi.
17. Abana bacu kandi, igihe tudashoboye kubona umwanya wo kubigisha iby’Imana, nibura tujye tubaha
umwanya wo kwitabira gahunda za paruwasi zabagenewe. Aha ndavuga cyane cyane nk’akagoroba
k’abana, na misa z’abana batoya, aho usanga abana batozwa kumenya Yezu, kumukunda no
kumubera abahamya kuva bakiri batoya. Hari n’imiryango y’Agisiyo gatolika y’abana itandukanye
mu maparuwasi yacu, yose ikaba ibereyeho kudufasha kurera abana bacu gikristu.
18. Si abana gusa bakeneye ubwo burere. N’abashakanye hagati yanyu, mufite ubutumwa bwo
gufashanya kumenya Imana no kuyiyoboka. Ibyo mutabigezeho hagati yanyu, byabagora kubitoza
abo mwibarutse. Ndabasaba kugira ayanyu by’umwihariko amagambo twumvise mu isomo rya kabiri
agira ati: “ Ijambo rya Kristu niribaturemo, risagambe rwose. Mujye mwigishanya kandi muhanane,
mubigiranye ubwitonzi. Mujye mushimira Imana mu mitima yanyu, muyiririmbira zaburi, ibisingizo
n’izindi ndirimbo mubwirijwe na Roho Mutagatifu. Ari ibyo muvuze, ari n’ibyo mukoze, byose mujye
mubigira mu izina rya Nyagasani, abe ari we mwisunga mushimira Imana Data” (Kol 3, 16-17).
19. Ibi birashaka kuvuga ko abashakanye muhamagariwe guhora mufashanya kumenya Ijambo ry’Imana,
gukunda isengesho no guhabwa amasakramentu kenshi, maze mwamara kubigira ibyanyu,
mukaboneraho no kubitoza abana banyu.
3 Relatio 61
4
20. Ikibazo gikomeye tutagomba kwirengagiza, nuko abenshi mu bashakanye usanga badafite
ubumenyi buhagije mu bijyanye n’iyobokamana, ku buryo kubabwira kwigishanya Ijambo
ry’Imana hagati yabo, no kuryigisha abo bibarutse usanga ari nko kubasaba ibidashoboka, kuko
ntawe utanga icyo adafite. Ibi birashaka kuvuga ko abashakanye, niba bashaka kwitabira ubutumwa
Imana ibaha bwo gufashanya kumenya Imana no kubitoza ababo, abashakanye bagomba kwihatira
kwitabira inyigisho Kiliziya ibategurira mu buryo butandukanye, bakazikurikira babishyizeho
umutima kandi bakazigira izabo. Paruwasi zacu nazo zirahamagarirwa kujya zigenera ingo umwanya
ukomeye, zikabyitabira zitegurira abagize ingo mu ngeri zabo zitandukanye inyigisha zibafasha
gukomera mu kwmera kwa gikristu no kubana mu ngo uko Imana ibishaka.
21. Abitabira izo nyigisho, bahigira byinshi bibafasha kumenya Imana no kuyisenga. Nimwitabire kandi
gahunda z’imiryango y’agisiyo gatolika n’imiryango y’abasenga. Nayo izabafasha cyane muri urwo
rwego. By’umwihariko, mu maparuwasi menshi, ubu hari hari gahunda zo gufasha ingo mu mibanire
myiza y’abashakanye, no mu burere bw’abana. Ndabasaba kujya mwitabira izo nyigisho uko
mushoboye, kuko muzazigiramo byinshi bizabafasha kubana neza hagati yanyu no kurera neza
nk’uko Imana ishaka.
22. Nanone ubutumwa bwo kwigisha iyobokamana ntabwo urugo rubukorera gusa abarutuye, ahubwo
bukorerwa no ku baje barusanga. Niba turi abakristu koko, abaje bagana ingo zacu bose tujye
tubakiriza Inkuru Nziza ya Kristu, kuba batugendereye bibabere umwanya wo kumenya Imana
kurushaho no kuyisingiza. Nabo ariko bashobora kugenderera urugo rwacu batuzaniye Inkuru Nziza
y’Imana. Igihe tugize abashyitsi nk’abo mu ngo zacu, tujye dushimishwa no kubakira, maze Ijambo
ry’Imana batumenyesheje ridufashe kwivugurura mu bukristu bwacu.
23. Buri rugo rwa gikristu kandi, nirwumve ko rufite ubutumwa bwo kubaka Kiliziya, rwifatanya nayo
mu murimo wo kubaka ingoma y’Imana mu bantu. Abarugize nibumve ko basabwa kwigishanya
iby’iyobokamana hagati yabo, ariko banumve yuko bagomba no kuryigisha abo basanze ku kazi aho
bakora, abo basuye mu zindi ngo, n’abo bahuye nabo ahantu hatandukanye
.
24. By’umwihariko, ndashishikariza ingo zacu z’abakristu gutoza abana bacu urukundo rwo kwiyegurira
Kristu no kumubera abahamya mu miryango itandukanye y’abihayimana. Umwana wiyumvisemo
uwo muhamagaro, ababyeyi bajye bakora uko bashoboye bamushyigikire, bamurinde ikintu cyose
cyamuca intege.
25. Muri byose ariko, kwigisha iyobokamana mu ngo zacu no hanze yazo ntibikabe ibyo ku rurimi gusa.
Ahubwo bijye bigaragarira no mu myifatire myiza y’ubuzima bwacu bwa buri munsi imurikiwe
n’ukwemera kwacu kwa gikristu, kuko burya uburyo tubayeho nk’abana b’Imana byigisha kurusha
amagambo dushobora kuvuga.
26. Ndangije rero mbifuriza umunsi mwiza w’Urugo Rutagatifu, no gukomeza kugira ibyishimo
n’amahoro bya Noheli. Yezu Kristu watuvukiye akomeze abe umukiza mu mitima yacu no mu ngo
zacu.
+Antoine KAMBANDA
Umushumba wa Diyosezi ya Kibungo,
na Perezida w’Akanama k’Abepiskopi Gatolika gashinzwe Umuryango


text:
Padiri Thomas Nahimana
Nta mukristu gatolika ukunze kwibagirwa igitero cya gatigisimu kigira kiti “Umuntu akora icyaha ate? Benshi banafashe mu mutwe igisubizo kijyanye n’icyo kibazo: “Umuntu akora icyaha, igihe yitandukanya n’Imana, akayisuzugura, abizi neza kandi abishaka”. Maze imyaka igera kuri itanu yose nibaza niba gushyigikira Inkiko Gacaca atari icyaha. Muri iyi minsi, igisubizo kidasubirwaho narakibonye.
Muri iki kiganiro, nzinduwe no kwerekana uburyo gushyigikira Inkiko Gacaca atari icyaha gisanzwe; ahubwo ari icyaha gikomeye cyane, kimwe twigishijwe ko kijyana mu rupfu. Ndabanza kwibutsa uko Inkiko gacaca zadutse mu Rwanda (1), uko zaje guteshwa umurongo (2), ntange n’urugero rufatika ku ifungwa n’iyicwarubozo rikomeje gukorerwa umupadiri witwa Edouard NTULIYE wo muri Diyosezi Gatolika ya Nyundo (3).Ndasoza mpa inama Umukuru w’igihugu Paul Kagame.
1. Umwaduko w’Inkiko Gacaca
Ndibuka neza uko igitekerezo cya Gacaca cyaje, giturutse mu bakristu bari bafite umutima mwiza wo gusana imitima y’Abanyarwanda yashegeshwe n’amarorerwa y’intambara na jenoside yo muri Mata 1994. Ikinyamakuru cyitwa “Urumuri rwa Kristu” kiyobowe n’uwari Padiri Smaragde Mbonyintege ubu wabaye Umushumba wa Diyosezi ya Kabgayi cyagize uruhare rukomeye mu gukwirakwiza ibyo bitekerezo bishya by’uko Abanyarwanda byababera byiza bashoboye kwicara mu gacaca, bakaganira ku byabakomerekeje, uwahemutse akemera icyaha, agasaba imbabazi, akazihabwa, abantu bakongera bakabana.
Ubwo Kiliziya gatolika yumvise bwangu ko ibyo bintu bikwiye, niko kumvisha Abayoboke bayo ko gukora Gacaca mu buryo bwa gikirisitu, byaba inzira nziza yo kwitegura Yubile y’impurirane y’imyaka 100 Inkuru nziza igeze mu Rwanda, n’imyaka 2000 Kristu aje ku isi kuducungura. Diyosezi zose ubwo ziba zitangiye Sinodi Gacaca Nkirisitu, ubwo hari mu mwaka 1997. Kiliziya yahimbaje iyo yubile mu w’ 2000.
Leta y’u Rwanda imaze kubona ko igitekerezo cya Gacaca gihamye, yasanze nayo yacyifashisha. Ndetse yo ihitamo ko Gacaca itaba ibiganiro gusa, ahubwo ko yaba Inkiko zihariye zo guca imanza z’abakoze Itsembabwoko n’Itsembatsemba ryo mu 1994 (nyuma icyo cyaha cyaje kwitwa jenoside yakorewe Abatutsi). Ubwo yahise ikora umushinga w’itegeko, itangira kuwuguniraho n’Abanyarwanda b’inzego zinyuranye. Abayobozi ba Kiliziya gatolika nabo basabwe ibitekerezo. Habayeho inama nyunguranabitekerezo nyinshi, zigategurwa na Komisiyo y’Abepiskopi y’Ubutabera n’Amahoro yayoborwaga na Musenyeri Frederiko Rubwejanga. Taliki ya 13 Kamena 2002, Abashumba ba Kiliziya gatolika banditse urwandiko rusaba Abakristu n’Abanyarwanda bose b’umutima mwiza gufatanya kugira ngo Inkiko Gacaca zibe koko “Ubutabera bwunga”. Muri urwo rwandiko Kiliziya gatolika yashishikarije Abakristu bose kwitabira Inkiko gacaca batanga ubuhamya, bavugisha ukuri gusa ku byo bazi kandi bahagazeho.
Ubutabera burenganya busenya imitima n’igihugu! Ku ruhande rwa Leta, Inkiko Gacaca zashyizweho n’itegeko ngenga n° 40/2000 ryo ku wa 26/01/2001.Nk’uko iryo tegeko ribigaragaza, Inkiko Gacaca zari zigamije gufasha kumenya ukuri ku byabaye muri jenoside, kwihutisha imanza z’abakurikiranweho ibyaha bya jenoside n’ibindi byaha byibasiye inyoko muntu, guca umuco wo kudahana, gufasha Abanyarwanda kugera ku bumwe n’ubwiyunge no kugaragaza ubushobozi bw’umuryango nyarwanda bwo kwikemurira ibibazo byawo. Icyo gihe Inkiko Gacaca zagizwe rimwe mu mashami yari agize Urukiko rw’Ikirenga. Urwego rw’Igihugu rushinzwe Inkiko Gacaca (SNJG: Service National des Juridictions Gacaca) rwashyizweho n’Itegeko nshinga ryo ku wa 04/06/2003, bityo Urwego rw’Igihugu rushinzwe Inkiko Gacaca ntirwaba rukiri ishami ry’Urukiko rw’Ikirenga, ahubwo rusigara ari Urwego rwihariye rushinzwe gukurikirana, umunsi ku wundi, imirimo y’Inkiko Gacaca no kuzifasha gukemura ibibazo zigenda zihura na byo mu mikorere yazo.
Itegeko rigenga inkiko Gacaca ryahinduwe kenshi, ubu irigenderwaho rikaba ari “Itegeko Ngenga n° 13/2008 ryo ku wa 19/05/2008 rihindura kandi ryuzuza Itegeko Ngenga n° 16/2004 ryo kuwa 19/6/2004 rigena imiterere, ububasha n’imikorere by’Inkiko Gacaca zishinzwe gukurikirana no gucira imanza abakoze ibyaha bya jenoside n’ibindi byaha byibasiye inyokomuntu byakozwe hagati y’italiki ya mbere Ukwakira 1990 n’iya 31 Ukuboza 1994”.
2. Inkiko Gacaca zaje guteshwa umurongo zite?
Byagaragaye na kare kose ko bamwe mu bayobozi b’igihugu bari bifitiye indi gahunda idafite aho ihuriye n’ubutabera n’ubwiyunge by’Abanyarwanda. Muti ibi urabivuga ubikuye he? Kuko nayoboraga Komisiyo ya Diyosezi y’Ubutabera n’Amahoro ya Cyangugu, natoranyijwe mu bapadiri bake bashoboye guhura n’abayobozi b’igihugu, tujya impaka ku byerekeye izo nkiko. Sinzigera nibagirwa inama yabereye muri Centre Christus y’i Remera-Kigali mu mpera z’umwaka w’2000 iduhuza na Bwana Mucyo Jean de Dieu wari Minisitiri w’ubutabera akanagira mu nshingano ze Inkiko Gacaca. Ku ruhande rwa Kiliziya Gatolika, intumwa zacu zari ziyobowe na Musenyeri Ferederiko Rubwejanga. Twiriwe tujya impaka, tuziraramo, bigera mu ma saa saba z’ijoro tutaragira icyo twumvikanaho twatangariza abanyamakurubari barekejereje. Icyo gihe, Inkiko Gacaca zari zikiri umushinga w’itegeko.
Ntibazi ukuri kose ku bwicanyi bwakozwe mu Rwanda. Bafite ubushake bwo kubaka igihugu, ubashyiraho igitugu ngo barenganye abantu ni we ufite icyaha gikabije. Bimwe mu by’ingenzi twamwerekaga ko biteye ikibazo ni ibi:
*Impungenge z’uko Inkiko gacaca zari guhinduka ku mugaragagaro “Urukiko rwo kuburanisha ubwoko bw’Abahutu gusa”.
*Impungenge ko Abacamanza batamenyereye uwo mwuga (barimo kandi benshi batajijutse cyane) bari kuzakorerwamo n’Ubutegetsi.
*Impungenge z’uko Inkiko Gacaca zari kuzashyamirana n’Inkiko zisanzwe.
*Kutagira igihano giteganyirizwa uzashinja undi ibinyoma, akamugerekaho jenoside nkana : twashingiraga kuri munyangire dusanzwe tuzi mu Banyarwanda, tukabona ko hari abazitwikira Inkiko Gacaca bagashinja abandi ibinyoma bagamije kubihimura cyangwa kubacisha umutwe nkana, mu gihe nta gihano cyaba giteganyirijwe uwabeshyeye abandi.
*Guhatira umugore gushinja umugabo, abana gushinja Ababyeyi, cyangwa Ababyeyi gushinja abana babo: twabonaga byavamo intandaro yo gusenya umuryango kandi Leta ntishobore kuwusana.
Ugira ngo ndashyiramo amakabyankuru azasange Jean de Dieu Mucyo, ubu ni Président w’akanama k’igihugu gashinzwe kurwanya jenoside (CNLG: Commission Nationale de Lutte contre le Génocide). Ngira ngo arakibuka ibyo atumvikanyeho na Musenyeri Ferederiko Rubwejanga. Ndibwira ko nanjye anyibuka, n’ubwo ari jye wari muto mu myaka, sinabuze kumuhata ibibazo no gutsindagira ziriya mpungenge ! Nyuma twagiye duhurira mu yandi mahugurwa, yandeba agaseka, akazunguza umutwe !
Byaje kugenda bite?
Nyuma y’imyaka ikabakaba icumi Inkiko Gacaca zikora, ni nde utabona ko icyo twitaga “impungenge” twatungaga agatoki icyo gihe zari zo “ntego nyakuri” z’abashyizeho Inkiko Gacaca?
a.Inkiko Gacaca, zaje kuba urukiko rw’ubwoko ku mugaragaro : Ubishidikanya azambwire umubare w’Abatutsi baciriwe urubanza muri Gacaca ! Rwabaye urukiko rwo gupyinagaza Abahutu no kubacira urw’iteka bidasubirwaho. Abahutu bajyanywe muri Gacaca kandi nta n’icyaha bakoze ni benshi. Abo izo Gacaca zasize iheruheru ni bo babihamya, kandi ntibagira ingano.
b.Inteko z’Inkiko Gacaca zahindutse igikoresho cy’inyungu z’abari ku butegetsi n’iz’agatsiko k’abadashyize imbere ubutabera. Abatorewe kuba Inyangamugayo, ntibashoboraga guca urubanza batabanje kubaza uhagarariye FPR igihano bagomba gutanga. Ndibuka ukuntu inteko Gacaca y’i Nyamasheke (narahabaye!) itashoboraga guca urubanza itabanje kubaza SAYIRUNGA icyemezo kiri bufatwe (n’iyo yabaga yibereye i Kigali, bagombaga kubanza kumuhamagara akabaha amabwiriza!). SAYIRUNGA uwo akaba Mayibobo izwi na bose! Uwabene nta gashuri aranganwa, akazi ke kari uguhuguza utw’abandi no kwinywera ibiyobyabwenge. Nyamara kuko ngo akomeye mu Cyama, ni we wahawe ubutumwa bwo gutitiza Inyangamugayo zirimo n’abize kaminuza, zigakora ibyo ategetse! Kugeza n’aho ari we ubabwira ibyaha bagomba kugereka kuri Musenyeri Tadeyo Ntihinyurwa! Kandi bigakorwa. Wanabyitegereza neza, ugasanga, buri Murenge, buri Karere,gafite “Sayirunga” wako. Uwapfuye yarihuse pe!
c.Ku byerekeye igihe Inkiko Gacaca zagombaga gusoreza imirimo yazo: Italiki yakomeje kwimurwa, ngo imanza ntizirarangira. Twese tuzi neza ko Inkiko Gacaca zashoje imirimo kera, ibiriho ubu biyobowe na Madamu Mukantaganzwa Domitila ni ubujura budasanzwe bushyigikiwe na Leta,simbona ukundi umuntu yabyita! Muri iki gihe nibwo Abanyarwanda babona neza ko Inkiko Gacaca zari zigamije kwangiza no guheza igice kimwe cy’abaturage mu kangaratete. Ubu Madame Domitila ariho arasenya ibyiza bike Inkiko Gacaca zari zarashoboye kugeraho, akoresheje izo Nteko ze zidasanzwe zimanuka i Kigali zikajya gucira Imanza abo zitazi mu turere tunyuranye, mu gihugu cyose. Maze si ukubakatira igifungo cya burundu n’akato k’umwihariko, zikiva inyuma ! Harya ngo hari imanza zari zaraciwe nabi ? Ni zose, nta gushidikanya !
d.Bimaze kugaragara ko bamwe mu bayobozi ba FPR bashyizeho Inkiko Gacaga zo gucira imanza Abahutu, nabo bakurikiranwaho n’Inkiko mpuzamahanga ibyaha bikomeye bifitanye isano na jenoside. Biragaragara rero ko Inkiko Gacaca zari zigamije kubafasha kubona abo bagerekaho (“les bouc-émissaires”) ubwicanyi bwose bwabaye mu Rwanda. Simvuze ko Abahutu bishoye mu bwicanyi badakwiye kubiryozwa. Ariko n’Abatutsi bishoye mu bwicanyi bakwiye kubiryozwa. Birakwiye ko buri wese yabazwa ibye, atagerekeweho n’ibyakozwe n’abandi. Birumvikana na none ko gucira imanza abo mwafatanije icyaha, abo munganya ibyaha, ndetse ukaba unabibarusha, byo ari agahomamunwa.
Aha ni naho Inkiko gacaca zikura icyasha simusiga kizatuma zitibagirana mu mateka y’Ubutabera bw’u Rwanda n’ubwo ku isi yose kuko zirengagiza imwe mu “ngingo- shingiro” zubahirizwa n’ibihugu bishaka guca akarengane bigendeye ku mategeko: “Nta we uba umucamanza mu rubanza aregwamo” (“Nul n’est juge dans sa propre cause”). Nta handi byemerwa ku isi uretse mu Nkiko Gacaca z’iwacu mu Rwanda!
e.Ku byerekeye imikoranire y’Inkiko Gacaca n’Inkiko zisanzwe, ntawe utabona ko intego y’Abayobozi bashya b’igihugu yari ukwigizayo amategeko asanzwe y’igihugu (création d’un grand espace de non-droit) kugira ngo FPR ibone uko ikora ibyo yishakiye: yigizeyo abenshi mu Bahutu bahoze mu butegetsi, yikize abajijutse babona akarengane ikorera abaturage. Ni byo nifuza kwerekana mpereye ku rugero rwa Padiri Edouard NTULIYE.
3. Padiri Edouard Ntuliye aboreye mu buroko azira iki?
Padiri Edouard Ntuliye, ab’inshuti za hafi bita SIMBA, yavukiye muri Komini Kivumu, Perefegitura ya Kibuye. Hejuru y’amashuri abanziriza kuba umusaserdoti, Padiri Ntuliye yize kaminuza, afite impamyabushobozi ya Dogitora muri Sociologie. Njye namumenye mu w’i 1986 ubwo nari ntangiye kwiga Seminari nto ya Nyundo. Ni we wayiyoboraga. Twabanye imyaka 6 yose. Ntako atagize ngo aturere neza. Yayoboye Seminari mu gihe kitoroshye (1985-1994), mu karere kahoragamo akaduruvuyo kagamije guhohotera Abatutsi kuva intambara ya FPR yatangira mu 1990, dore ko benshi mu barezi bacu bari abo muri ubwo bwoko. Ni nde wahakana ko Ntuliye atabafashaga uko ashoboye! Byose twarabibonaga. Yitangiraga abaseminari bitavugwa, akamenya kuduterera urwenya ataretse no kuducyamura igihe byabaga ari ngombwa. Kimwe n’abandi yareze batari bake, numva mukesha byinshi. Bityo kandi nkaba ndi muri benshi bashengurwa cyane n’akarengane akomeje kugirirwa.
Padiri Edouard Ntuliye ari mu bafunzwe mu ikubitiro akekwaho kuba yaragize uruhare mu gitero cyasenye Paruwasi ya Nyange muri mata 1994, hakicirwa Abatutsi bagera kuri 200. Yakekwagaho kandi “kuba yarabaye icyitso cy’ubwicanyi bugamije gutsemba ubwoko bw’Abatutsi bwahitanye abantu barenga 60 bwabereye mu iseminari nto ya Nyundo.”
Taliki ya 17 Mata 1998, Urugereko rwihariye mu Rukiko rwa Mbere rw’Iremezo rwa Kibuye rwaburanishije Edouard Ntuliye. Dufite kopi y’urwo rubanza R.M.P.50919/S4/GM/KBY. Na none burya gusoma icyemezo cy’Urukiko no kugisobanukirwa si ibya bose. Nanjye nagombye gusubira ku ntebe y’ishuri, niga amategeko. Nizeye ko ubu nafasha abandi kumva neza iby’urwo rubanza ruteye ukwarwo kuko rudufasha kwerekana neza uko ubutabera nyarwanda twazaniwe n’Inkiko Gacaca bwaremanywe ubusembwa bwagombaga kugira ingaruka mbi ku Banyarwanda batagira ingano.
Tugarutse ku rubanza rwo ku italiki ya 17 Mata 1998, Urugereko rwihariye mu Rukiko rwa Mbere rw’Iremezo rwa Kibuye rwasanze “ icyaha cy’ubwitso mu itsembabwoko Ntuliye Edouard aregwa ko yayoboye igitero muri Seminaire ntoya ya Nyundo kikica abantu benshi barimo umuryango wa MURASHI Esaïe babaziza ko ari Abatutsi kimuhama kuko ari abapadiri yitangiyeho abagabo, ari n’abamurega bose bahuriza ku bikorwa byo kuba yarajyanye itoroshi ijoro ryose akabura maze igitero nacyo kikaza kiyobowe n’umuntu ufite itoroshi kandi ntikigire uwo kiboneshaho mu bagombaga gupfa kandi ari no mu mwijima kuko batari bacanye amatara…”.Murashi Esaïe akomeza amushinja ko yamwiboneye ajyanye n’interahamwe mu Seminari kuzereka aho bari bihishe. Ubwo ga ruba rumukatiye igihano cyo kwicwa, twese turumirwa! Kuba atarahise yicwa huti huti nk’uko byagendekeye abandi bahawe icyo gihano, ni Imana yashatse kumwirindira.
Gusa rero, Padiri Edouard Ntuliye ntiyishimiye imikirize y’urwo rubanza niko gusaba ubujurire taliki ya 23 n’iya 29 Mata 1998, buremerwa.
Muzi byinshi. Mwakoreshejwe byinshi. Ubuhamya bwanyu burakenewe! Aha rero niho hagiye kuduhishurira ibanga rikomeye! [Car, à notre humble avis, cet Arrêt de la Cour d’Appel de Ruhengeri devrait faire Jurisprudence au vu des problèmes nécessairement posés par la coexistence même des Tribunaux Ordinaires et des Juridictions Gacaca à savoir celui la hiérarchie des normes ainsi que la propension morbide de celles-ci (JG) à nier l’autorité de la chose jugée émanant de ceux-là (T.O)] Soma ibikurikira utarangaye.
Taliki ya 25 Ukwakira 2000, Urukiko rw’Ubujurire rwa Ruhengeri rwaciriye mu ruhame urubanza R.M.P.50919/S4/GM/KBY-R.P.A.34/GC/R1/RUH. Nuko rumaze gusoma imyanzuro y’abashinjwa, rumaze kandi no kumva umwanzuro umushinjacyaha ubwe yashyikirije urukiko “avuga ko bigaragara ko hari amategeko Urukiko rubanza rutubahirije…”
Rusanga “Urukiko rubanza ruhamya Padiri Nturiye ubugambanyi mu bwicanyi bwabereye ku Nyundo rushingiye ku buhamya bwa Murashi Esaie, Rutabana na Kayijuka bakulikiranye indishyi kubera ababo baguye muri ibyo bitero ariko bakaba batarashoboye kugaragaza amanama y’amashyaka Ntuliye yagiyemo, aho yakorewe, abo bayakoranye n’ibyayavugiwemo”.
Rusanga, “mu bagabo 7 Urukiko rubanza rwagendeyeho ruhamya Padiri Ntuliye na Padiri Kayiranga ubugambanyi mu byabereye i Nyange ku wa 15 na 16 Mata 1994, batatu muri bo : Munganyinka, Ndakubana, na Kagenza bakurikiranye indishyi, ni yo mpamvu ubuhamya bwa bane basigaye ari bo Gatare Lambert, Hategekimana, Nikuze, na Gatarayiha ari bwo bukwiye gusuzumwa bugahabwa agaciro kuko bariya ba mbere bataba ababuranyi ngo babe n’abagabo” .
Rwemeza ko “Urukiko rubanza rwafashe ibintu uko bitari”rubashinja rugendeye ku buhamya bw’abashinjaga gusa. Rwanzura ko “Ntuliye Edouard na Kayiranga Jean François ari abere ku byaha byose baregwa”; rutegeka “ko bahita bafungurwa.” Inteko y’urukiko rw’ubujurire yari igizwe n’abacamanza Cassien Ntunzwenimana, Timotée Ndagijimana, umwanditsi akaba Pascal Safari. Nkunda umugabo ntacyo ampaye!
Ubwo Padiri Ntuliye yahise arekurwa arataha. Umushumba wa Diyosezi ye amushinga kuba Padiri Mukuru wa Paruwasi Catedarali ya Nyundo,ubuzima burakomeza. Twese twariruhukije, tugira tuti harakabaho ubutabera burenganura abarengana!
Aha rero ni ho humvikanisha neza uko Inkiko zisanzwe mu Rwanda nazo, ziramutse zihawe ubwigenge bukwiye, zishobora gukora umurimo wazo neza, ntizizuyaze no kuba zarenganura abarengana.Uwari wakatiwe urwo kwicwa kuko hari ababifitemo inyungu akaba yashobora kurengerwa n’Ubutabera. Aha ni naho hadufasha kumva neza impamvu Inkiko Gacaca zaje kubaho kugira ngo Abanyarwanda bo mu bwoko bw’Abahutu babure ubwo burenganzira (garanties) bahabwa n’inkiko zisanzwe zigendera ku mategeko n’imigenzo byemewe ku rwego mpuzamahanga. Ni ko kaga Padiri Ntuliye yaje kugira!
Koko rero nyuma y’imyaka 9 Padiri Ntuliye afunguwe, yarongeye arafatwa arafungwa binyujijwe mu Nkiko Gacaca. Yahamagajwe n’Urukiko Gacaca (bita mobile) rwa Kimironko (Akarere ka Gasabo muri Kigali y’umujyi!) taliki ya 7 Werurwe 2009, aburanira mu cyumba mberabyose (Salle Polyvalente) cyo mu Kayanza (Nyundo), maze ahagana mu ma saa mbiri z’ijoro Inteko y’urwo rukiko itangaza ko imukatiye igifungo cya burundu! Ubwo bahise bamumanura afungirwa ku Gisenyi. Padiri Ntuliye ntiyarekeye aho. Yasabye ubujurire, buremerwa, maze taliki ya 17 na 18 Nyakanga 2009, Inteko y’Urukiko Gacaca ya Rugunga (Umujyi wa Kigali!!) imukatira igifungo cya burundu y’umwihariko! N’ubu aracyari ku ngoyi!
Ibyaha akurikiranyweho, ni byabindi urukiko rw’Ubujurire rwa Ruhengeri rwari rwamuhanaguyeho. Abamushinje, ni babandi Urukiko rw’ubujurire rwavugaga ko bakurikiranye indishyi bityo bakaba badashobora kuba ababuranyi n’abagabo mu rubanza rumwe. Uw’imena muri bo akaba ari na we wapanze iryo kinamico nta wundi utari Murashi Esaïe. Reka tugire icyo tumuvugaho.
Mu inkiko gacaca , akarengane kagizwe politiki iyobora igihugu ! Murashi Esaie ndamuzi, ndetse cyane. Niga mu Seminari ku Nyundo, yari Profeseri mu ishuri ry’abakobwa ryo ku Nyundo (Lycée Notre Dame d’Afrique). Ku Nyundo hariya twakuye ubumenyi n’ubumuntu, twanahatakarije ababyeyi benshi badukunze, baraturera, baradukuza. Hari umuseminari wamenye abarezi nka Lyamukuru Mathias, Alfred twitaga Kadarasi cyangwa Padiri Deogratias Twagireyezu, uteze kubibagirwa? Esaie Murashi na we twari tumumenyereye cyane. Akaba koko yaragize ibyago bikomeye kuko mu 1994 benshi bo mu muryango we biciwe ku Nyundo. Akababaro n’umujinya Murashi Esaïe aterwa n’akarengane yagiriwe n’ubwicanyi bwamutwaye abe, ntawabimuhora kereka utagira umutima. Ikibazo ni uko amaze kugira amahirwe yo kurokoka yashyize imbere indishyi, kandi akazishakira kuri Padiri Ntuliye, kandi azi neza ko amurenganya. Byumvikane neza ko atari urwango rusa rumutera gukora ibyo akora, araharanira indishyi: afite inyota y’iby’isi akabisumbisha agaciro k’umuntu! Aha njye hantera kwibaza bikomeye: iyo twibutse ko abacu bapfuye ntacyo bajyanye ikuzimu, nta kenge twakwigira nk’aho ngaho? Nabyo birababaje cyane.
Murashi we, uzi neza ko Padiri Ntuliye ari umurwayi wa Diyabeti ikaze. Naramuka aguye mu buroko, uzunguka iki ko nta n’imitungo agira yo kwishyura izo ndishyi ushaka? N’aho ubucamanza bw’abantu butagira icyo bugutwara, urahamya neza ko Imana yo itazamukubaza? Ongera utekereze neza, uhitemo igikwiye. Reka uriya musaza azazire ikindi kitaguturutseho. Ntacyo uzaba uhombye.
4. Umwanzuro
Inkiko Gacaca zateshutse ku nshingano yo kunga Abanyarwanda twari tuzitezeho ahubwo zirabateranya mu buryo bunyuranye. Bamwe mu Batutsi bishinze igishuko cyo kwihorera no gushaka gukira batarushye, Inkiko Gacaca bazihindura ubucuruzi, bityo Umuhutu ushaka kubaho agahora yigura ngo batamushinja jenoside, ibye bikaba birarangiye. Kuko benshi bari bakurikiranye indishyi, ntibazuyaje gushinja n’abadafite icyaha, babaziza gusa ko bifitiye imitungo. Ng’uko uko babaye ababuranyi n’abagabo mu rubanza rumwe. Ari na byo Urukiko rw’ubujurire rwa Ruhengeri rwamaganiye ku mugaragaro, kuko nta kindi byageraho kitari ukwimakaza akarengane mu gihugu! Nyamara byarabaye kandi biracyakomeza. Kubera ko hari benshi babonye ko Inkiko gacaca ari umushinga ubyara inyungu itubutse, bifuje ko izo Nkiko zahoraho iteka akaba ariyo mpamvu amataliki yose yo gusoza ibikorwa byazo yagiye yigizwayo, Madame Mukantangazwa Domitila uziyobora mu rwego rw’igihugu akaba aherutse gutangaza ko atazi igihe zizasoreza imirimo yazo!
Ngiyo impamvu intera guhamya neruye ko gukomeza kuzishyigikira ari ugukora icyaha gikomeye, kuko twamaze kumenya ko nta kindi zikimaze uretse kurenganya abari barazirokotse cyangwa guhorahoza abo zari zararangije kugira ibimuga! Imana ntikunda akarengane, n’abapagani ntibabiyobewe! Ugashyigikira wese aba asuzuguye Imana mu bikomeye, abizi kandi abishaka.Icyaha ni aho kiri.
Inama ngira Perezida Paul Kagame
Nyakubahwa Perezida Paul Kagame, njye sinkeneye kubarirwa muri ba « bahutu bawe » birirwa bakubeshya bashaka amaramuko. Icyo nifuza ni ukukubwiza ukuri. Ubu Imana yari ikikwicaje ku ntebe y’ubuyobozi bw’igihugu cyacu. Ukwiye kuyishimira. Nyamara ariko, mu minsi ishize wabonye ko za Raporo za Loni zatangiye kujya ahagaragara zikemeza ko nawe ubwawe hari ibintu bikomeye ushobora kuzabazwa mu minsi iri imbere aha. Ubwo ga ndizera ko wabonye ko batangiye kukugera amajanja. Iyi si niko ikora, ntigira imbabazi, ni wowe ukunda kubitwibutsa. Uko byamera kose Imana iracyakurinze. None se iki gihe ikwihereye ko ari inyongezo, urateganya kugikoresha ute? Ndi nkawe, nahitamo kugira neza gusa, ngakiranura Abanyarwanda kandi nkabafasha uko nshoboye mu buryo bukurikira:
a.Narenganura Padiri Edouard Ntuliye, agahita afungurwa, agataha.
b.Nahita mpagarika burundu ibikorwa by’Inkiko Gacaca: Hashize igihe zishoje imirimo yazo, ibiriho ubu ni amanyanga n’ubugiranabi bwiyoroshe Ubutabera.Nawe ntubiyobewe. Harya ngo imanza gacaca zo muri Nyamasheke zigiye gusubirwamo ? Musenyeri Thadeyo Ntihinyurwa ararye ari menge !!!
c.Naca iteka rikingura imiryango y’amazu yose y’imbohe ari ku butaka bw’u Rwanda, abana bagasubira kubona ababyeyi, abagabo bagasubira mu ngo zabo: Hari abantu batari bake bamaze imyaka myinshi mu buroko batagira dosiye ifatika, harimo n’ abazira amaherere, nta wabihakana!
d.Aho kwishinga abakomeza kunshuka ngo ninjye jyenyine washobora kuyobora u Rwanda, nyamara ejobundi bakazaba aba mbere mu kumbyinira hejuru, natangira ubu ngategura inzira yo kunsimbura mu buryo bwa demokarasi, ngafasha Abanyarwanda kwitoranyiriza undi muyobozi uzabareka bakishyira bakizana, bagaca ukubiri n’intambara zimena amaraso, bakagira amahoro arambye.
Ndibwira ko umuntu agerageje atyo, aho kumukurikiza imivumo, Abanyarwanda bazahora bamwibuka nk’Intwari ikwiye kuvugwa ibigwi. Ndumva ari yo mpano iruta izindi waba uhaye abawe, abana, abuzukuru n’abuzukuruza.
Imana ikomeze ikumurikire, ubutumwa bwanjye bwari ubwo.
Padiri Thomas Nahimana (Tél: 00 33 6 47 43 44 65)
In HYPERLINK « http://www.leprophete.fr » http://www.leprophete.fr, le 2/4/2011
Ndasobanukiwe!
(lundi, 04 avril 2011 23:06)